جێفری: گروپەكانی سەر بە توركیا تاوانی جەنگیان ئەنجامداوە\nنوێنەری سەرۆكی ئەمریكا بۆ كاروباری سوریا رایگەیاند گروپەكانی سەر بەتوركیا تاوانی جەنگیان ئەنجامداوە، لە دەنگۆی بەكار هێنانی چەكی قەدەغەكراویش لەلایەنتوركیاوە دەكۆڵنەوە.\nجیمس جێفری، نوێنەری تایبەتی ئەمریكا بۆ كاروباری سوریا ڕایگەیاند، هیچ بەڵگەیەكیان بەدەست نەگەیشتووە كە بیسەلمێنێ توركیا چەكی قەدەغەكراوی بەكارهێناوە، بەڵام جەخت لەوە دەكاتەوە گروپە چەكدارە ئۆپۆزسیۆنەكانی سەر بە توركیا تاوانی جەنگیان ئەنجامداوە.\nئەو رەتیكردەوە كە بەڵگەیەكیان بەردەست كەوتبێت كە توركیا پاكتاوی نەژادی بكات لە سوریادا باسیش لەوە دەكات كە "ژمارەیەكی زۆری خەڵك ئاوارەبوون بەهۆی ئەوەی گروپە چەكدارە نزیكەكان لە توركیا تاوانی جەنگیان بەرامبەر دەكەن".\nئەو لەبەردەم كۆنگرێسی وڵاتەكەی بەڵێنی ئەوەیدا كە لەو قسانە بكۆڵێتەوە كە ئیلهام ئەحمەد لە بەردەم كۆنگرێس وتی گومان دەكەین توركیا چەكی قەدەغەكراوی بەكار هێنا بێت و لەو بارەیەوە جێفری وتیشی "ئەمریكا لەو دەنگۆیانە دەكۆڵێتەوە كە باس لە بەكارهێنانی چەكی فسفۆڕ دەكەن لەلایەن توركیاوە".


زانيارى نوێ له‌باره‌ى ڕێككه‌وتنى پارتى و گۆڕان\n1477 جار بینراوە 22/4/2019 03:42 PM\nبزووتنەوەی گۆڕان بە پارتی راگەیاندووە، كە ئەوان نایانەوێت ببنە هۆكاری دواكەوتنی پێكهێنانی حكومەت‌و ئەندامێكی لیژنەی یاسایی پەرلەمانی كوردستانیش تەئكیدی كردەوە، كە پارتی و گۆڕان گەیشتوونەتە خاڵی كۆتایی رێككەوتنەكەیان.\nرۆژی سێی نیسانی رابردوو، پارتی و یەكێتی لەسەر پێكهێنانی كابینەی نوێی حكومەت رێككەوتن و كۆبوونەوەی پەرلەمانی كوردستان بۆ هەموار و كاراكردنەوەی سەرۆكایەتی پەرلەمانی كوردستان دەستیپێكرد، بەڵام خاڵێكی رێككەوتنەكەی نێوان ئەو دوو هێزە، بزووتنەوەی گۆڕانی نیگەران كرد، بەهۆی زیادكردنی جێگرێكی دیكە بۆ سەرۆكی هەرێمی كوردستان.\nبەپێی راپۆرتێكی هەفتەنامەی رووداو، ئەندامێكی جڤاتی نیشتمانی بزووتنەوەی گۆڕان، رێككەوتنی نێوان بزووتنەوەكەی و پارتی پشتڕاست دەكاتەوەو دەڵێت: چاوەڕوانكراو بوو، كە رێكدەكەون، چونكە گۆڕان نەیدەویست ببێتە هۆی تێكدانی پرۆسەكە و "ئێستا بزووتنەوەی گۆڕان رازی بووە سەرۆكی هەرێمی كوردستان دوو جێگری هەبێت".\nگۆڕان بەچەند مەرجێك رازی بوو بەزیادكردنی جێگرێك بۆ سەرۆكی هەرێمی كوردستان، ئەویش پەیوەندی بە دەسەڵاتەكانی ئەو جێگرەوە هەبوو لەگەڵ پێشخستنی پەسەندكردنی پرۆژە یاسای چاكسازی و یەكخستنەوەی هێزەكانی پێشمەرگە، یەكێتی بە پارتی وتووە ئەوان بەو مەرجانە رازین و ئامادەن رێككەوتنەكە لەگەڵ پارتی واژۆ بكەن، بەڵام ئەوە هەموو بابەتەكە نییە.\nهەر بەپێی زانیارییەكان، پارتی لەو چەند رۆژەی رابردوو، كە لەگەڵ گۆڕان لەسەر هێڵ بووە، بۆ نییەتپاكی بە گۆڕانی وتووە، ئامادەیە دەقی رێككەوتنەكەیان لەگەڵ یەكێتی بخاتە بەردەستی گۆڕان، بۆ ئەوەی ئاگاداری وردەكارییەكان بێت و یەكێتیش لاری نەبووە.\nجەلال محەمەد، ئەندامی لیژنەی یاسایی پەرلەمانی كوردستان كە گۆڕانە، دەڵێت: "دەتوانین بڵێین پارتی و گۆڕان گەیشتوونەتە خاڵی كۆتایی رێككەوتنەكەیان و ئەگەری بەهێز ئەوەیە رۆژی چوارشەممە بۆ كۆبوونەوەی پەرلەمان دیاری بكرێت".\nئەو پەرلەمانتارە دەشڵێت: لەسەرەتاوە ئێمە رەتماندەكردەوە سەرۆكی هەرێمی كوردستان دوو جێگری هەبێت، بەڵام ئێستا "لەبەر ئەوەی پرۆسەكە لەوە زیاتر دوانەكەوێت، گەیشتووینەتە هەنگاوی كۆتایی رێككەوتنەكەو چاوەڕوان دەكرێت دووشەممە یان سێشەممە بە فەرمی رێككەوتنەكە رابگەیێندرێ و دواتر پارتی و یەكێتی رێككەوتنەكەیان واژۆ بكەن".\nبەرپرسێكی پارتی دیموكراتی كوردستان، كە بەهۆی هەستیاری دۆخەكە نایەوێت ناوی بڵاوبكرێتەوە، دەڵێت: "تائێستا بەهۆی یەكێتی و دواتریش بەهۆی نیگەرانییەكانی گۆڕانەوە پرۆسەكە پەكیكەوتبوو. ئەگەر گۆڕان بە دوو جێگر رازی ببێت و یەكێتی و گۆڕان گرفتی دیكە لە نێوانیان دروست نەبێ لەسەر بابەتی دەسەڵاتەكانی ئەو دوو جێگرە، بێگومان لە رۆژانی داهاتوودا هەنگاوە كردەییەكان بۆ پێكهێنانی حكومەت دەبینین".\nبزووتنەوەی گۆڕان بەچڕی سەرقاڵی ئامادەكردنی ناوی بەربژێرەكانیەتی بۆ ئەو پۆستانەی بەری كەوتوون، بۆ ئەو مەبەستە لیژنەیەكی 11 كەسی پێكهێناوە، تاوەكو ئەو لیژنەیە پاڵفتەی ناوەكان بكەن و بیخەنە بەردەم جڤاتی نیشتمانی بزووتنەوەكە.\nلیژنەكە لە سەفین مەلا قەرە، هیوا جەلال، كەمال موسلیم، ئاكۆ وەهبی، شێخ كامل پێنجوێنی، ئاواتی محامی، كاوە مامەعەبە، ئاسۆ رەحیم، شۆڕش حاجی .د.دەرباز محەممەد و هۆشیار عومەر عەلی پێكهاتوون.\nسەرچاوەیەكی ئاگادار لەكاروباری لیژنە پێكهێنراوەكە رایگەیاند، لیژنەكە بۆ هەر پۆستێكی وەزاری لە نێو بەربژێرەكاندا "یەك ناو دەهێڵێتەوە و دەیخاتە بەردەم جڤاتی نیشتمانی بۆ پەسەندكردن".\nدواهەمین لیستی بەربژێرەكانی گۆڕان بۆ پۆستەكان بەو شێوەیە: مستەفا سەید قادر، بۆ جێگری سەرۆكی هەرێم، جەلال جەوهەر، یاریدەدەری سەرۆكی حكومەت بۆ كاروباری چاكسازی، ئاواتی شێخ جەناب و هاوار شێخ رەئوف و عەدنان عوسمان بۆ وەزارەتی دارایی.\nدانا عەبدولكەریم و عەبدولڕەحمان موهەندیس و چالاكی موهەندیس بۆ وەزارەتی ئاوەدانكردنەوە. كاروان هاشم و بەشدار حەسەن و ساماڵ سەردار بۆ وەزارەتی بازرگانی، كوێستان محەمەد و ئاراس وەلی و زمناكۆ جەلال بۆ وەزارەتی كاروكاروباری كۆمەڵایەتی.\nكاوەی مامە عەبە، ئەندامی لیژنەكە بەهەفتەنامەكەی وت: "هێشتا كۆنەبووینەتەوە بۆ هەڵسەنگاندن و جیاكردنەوەی ناوەكان، بەڵام بڕوانامە و ئەزموونی كاركردن، پێوەری هەڵسەنگاندنی بەربژێرەكان دەبێت".


چۆن پارێزگاری لە ددانی شیری منداڵەکەت دەکەیت\n2019-06-10 [10:16 AM]\nچاودێرکردنی ددانی منداڵەکەت ئەرکی تۆیە دایک و باوکی بەڕێز پێویستە ئاگاداری ددانی منداڵەکەت بیت ، تەندروستی ددانی شیری زۆر پێويستە بۆ ئەوەی ددانە هەمیشەیەکان بە تەندروستانەو رێک و پێکی دروست ببن بزانە چی پێویستە بۆ پاراستنی ددانی منداڵەکەت.\nهەنگاوەکانی چاودێریکردنی ددانی منداڵەکەت :-\n١_چاودێری ددانی منداڵەکەت بکە پێویستە چاودێری ددانی منداڵەکەت بکەیت و ئامۆژگاری بکەیت چۆن ددانەکانی بشوات.\n٢_ئاگاداربوون لە پێدانی خواردنی منداڵاكەت بۆ نمونە مۆزو مێوژ و کيکی پڕ ڤێتامین خواردنی ڕیشاڵین زۆر بۆ پێوستن گەشەی منداڵ بەڵام ئەمانە خواردنی لینج و گیرن بە ددانەوەو دەنوسێن و بۆیە پێویستە ئەم جۆرە خواردنانە لەگەڵ ژەمی خواردنەکان بدرێت بە منداڵەکەت چونکە لەم کاتەدا زۆرەو بە شێوەێەکی سروشتی ددان پآك دەبێتەوە لە هەمووی گرنگتر دوای خواردنی ئەمانە ددانی منداڵەکەت پاک بکەرەوە.\n٣_خواردنەوە گازیەکان مەترسیدارە :- منداڵەکەت ئارەزووی خواردنەوەی خواردنەوە گازیەکان دەکات ئەم خواردنەوە گازیاناش ناوەندەێکی ترش لەدەمدا پێکدە‌هێنن کە دەبێتە هۆی کلۆربونی ددان.\n٤_یەکێک لە هەڵە باوەکان ئەوەیە کە دایکان بەر لە نوستنن مەمە شیردەدەن بە منداڵەکانیان بێ ئەوەوی ددانی پاکبکرێتەوە کە دەبيتە هۆی کۆکردنەوەی شەکرو بەکتریا لەسەر ددانی منداڵەکەت و بەمەش تووشی کلۆربونی ددان دەبێت.\n٥_بەکارهێنانی هەویری ددانی فلۆرکراو بە پێی ڕێنمای کۆمەڵەی ددانی ئەمریکی دەبێت منداڵان لانی کەم لە تەمەنی ٢ ساڵیەوە هەویری ددانی فلۆر کراو بەکاربهێنن .\n٦_ سەردان کردنی پزیشکی دیاریکراو پێوێستە هەر شەش مانگ جارێک سەردانی پزیشکی ددان بکەیت بۆ پشکنینی ددانی منداڵەكەت.\nئەم هەواڵە 10231جار خوێندراوەتەوە


له‌لایه‌ن: ئەلەند ئەکرەم - به‌روار: 2021-01-25-23:38:00 - کۆدی بابەت: 1606\nدەرمانی (Acetaminophen (Paracetamol\nھە‌موو شتێك لە‌بارە‌ی دە‌رمانی گیایی\nدە‌رمانە گیاییە‌كان ئە‌و بە‌رھە‌مە ڕووە‌كیە سروشتیانە‌ن كە بە مە‌بە‌ستی دروستكردنی كاریگە‌ری ئە‌رێنی لە‌سە‌ر نە‌خۆشی و حاڵە‌تێكی تە‌ندروستی دیاریكراو دە‌درێن، نە‌وە‌ك خواردنێكی ئاسایی. بە‌كارھێنانی دە‌رمانی گیایی بە‌شێكە لە لقی پزیشكیی جێگرە‌وە، لە ئێستا لە‌بە‌شێك لە زانكۆ و پە‌یمانگا جیھانیە‌كاندا جێگە‌ی گرنگیپێدانە و لە زۆربە‌ی وڵتانیش لە چوارچێوە‌ی پزیشكی میللیدا بە‌شێوە‌ی جیاواز پە‌یدا دە‌كرێ. بە‌شێكی زۆر لە دە‌رمانە پزیشكییە‌كانیش لە سە‌رچاوە سروشتی گیایی و ڕووە‌كییە‌كان ھاتوون،بە‌ڵام دە‌رمانی پزیشكی تە‌نیا ئە‌و پێكھاتانە‌ی ڕووە‌كە‌كە لە‌خۆدە‌گرن كە بۆ نە‌خۆشییە‌كە سوودی ھە‌یە و بە پێوانە‌یە‌كی ورد دروست دە‌كرێن و چە‌ندین قۆناغی توێژینە‌وە دە‌بڕن تاكو بۆ بەكارھێنان پە‌سە‌ند دە‌كرێن، كە‌چی لە درمانی گیایدا ھە‌موو ڕووە‌كە‌كە دە‌درێتە كە‌سە‌كە بێ گوێدانە ئە‌وە‌ی كامە‌بە‌شی بۆ كامە حاڵە‌ت و بە چ بڕێكی ورد و سودبە‌خشە و بە‌ڵگە‌كانی سوودە‌كانیان زۆرتر پشت بە ئە‌زموون دە‌بە‌خشێ نە‌وە‌ك توێژینە‌وە و ڕە‌خنە.\nدامە‌زراوە زانستییە بە‌نێوبانگە‌كانی وە‌ك دە‌زگای خۆراك و دە‌رمانی ئە‌مریكی ئامادە نین وە‌ك دە‌رمان دان بە دە‌رمانە گیاییە‌كان بنێن، بە‌ڵكو وە‌كوو جێگرە‌وە‌ی خۆراكی نێوانیان دە‌بە‌ن و ئە‌و بە‌دواداچوون و پشكنینانە‌یان بۆ ناكە‌نە كە دە‌رمانە پزیشكییە‌كان پێویستیانە. بۆیە ئە‌و نوسین و زانیاریانە‌ی لە‌سە‌ر قوتوی دە‌رمانە گیایە‌كان ھە‌ن لە‌لایە‌ن دامە‌زراوە پزیشكییە باوە‌ڕپێكراوە‌كانە‌وە پە‌سە‌ند نە‌كراون و ئە‌و قۆناغانە‌ی توێژینە‌وە‌یان نە‌بڕیوە كە دە‌رمانێكی باوە‌ڕپێكراوی پزیشك پێویستی پێیە‌تی. زانستی پزیشكی مۆدێرن بە‌رھە‌مە گیایە‌كان وە‌ك چارە‌سە‌ری تایبە‌تمە‌ندی پزیشكی ناناسێ، بە‌ڵام لە‌گە‌ڵ ئە‌وە‌شدا بە‌شێك لە‌و كە‌سانە‌ی دە‌رمانی گیایی بە‌كاردە‌ھێنن ئاماژە بە كاریگە‌رییە ئە‌رێنیە‌كانی دە‌كە‌ن، بۆیە لە ھە‌ندێك حاڵە‌تدا بە‌كارھێنان یان نە‌ھێنانی ئە‌و درمانانە وە‌ك بابە‌تێكی مشتومڕاوی ماوە‌تە‌وە.\nلە وڵاتێكی وە‌ك ئە‌مریكا ڕێگە نادرێت لە‌سە‌ر قوتوی دە‌رمانە گیاییە‌كان بنوسرێ كە ئە‌وانە دە‌رمانن، یان بۆ چارە‌سە‌ری حاڵە‌تێكی دیاریكراو بە‌كردێن.. بۆ نمونە ئە‌و دە‌رمانە گیاییە‌ی دە‌گوترێ لە خە‌مۆكیدا بە‌سوودە، لێی كە جێگرە‌وە‌یە‌كی خۆراكییە و سوودی بۆ میزاج ھە‌یە، نە‌وە‌ك بنوسرێ دژە خە‌مۆكیە. لە‌گە‌ڵ ھە‌موو ئە‌وانە‌شدا، ئە‌وانە‌ی درمانی گیای بە خە‌ڵك دە‌دە‌ن، دە‌بێ پسپۆریان لە‌و بوارە ھە‌بێ و دوای وە‌رگرتنی بڕوانامە‌ی سە‌لمێندراو مامە‌ڵە بە‌و دە‌رمانانە بكە‌ن.\nئە‌و چە‌مكە‌ش ھە‌ڵە‌یە كە پێیوایە لە‌بە‌ر ئە‌وە‌ی دە‌رمانە گیاییە‌كان تە‌واو سروشتین ئیدی تە‌واو بێ زیانن و بۆ ھە‌مووان دە‌ستدە‌دە‌ن بە‌كاریان بھێنن، ئە‌و كە‌سانە‌ی حاڵە‌ت و نە‌خۆشییە‌كی دیاریكراویان ھە‌یە نابێ بێ ئاگاداری پزیشكە‌كانیان بە‌كاریان بھێنن. لە باشوری كوردستان، نێوە‌ندە‌كانی فرۆشتنی دە‌رمانە گیاییە‌كان بۆ كاركردنیان مۆڵە‌ت لە وە‌زارە‌تی تە‌ندروستی وە‌رناگرن، بە‌ڵكو وە‌ك ھە‌ر فرۆشگایە‌كی ئاسایی مۆڵە‌ت لە یە‌كە كارگێڕیە‌كانی شار و شارۆچكە‌كان وە‌ردە‌گرن.\nپەرتووکی ''خۆت پزیشکی خۆت بە'' / ن: د. تراڤیس سترۆک\nبابه‌ته په‌یوه‌ندیداره‌كان به : دەرمانی گیایی\nبابه‌تی دیكه له‌سه‌ر دەرمانەکان


گوهدار موراد:ب موزیكێ یا ناخێ خۆ دبێژم - رۆژناما بنگەهێ لالش\nموزیكژەنێ ئورگێ( گوهدار موراد)ئێك ژ موزیكژەنێن ناڤدارێن ئێزدیایە،د دیدارەكێ دا بۆ رۆژناما دەنگێ لالش دیاركر، هەر ژ زارۆكینیا خۆ حەزا هۆنەرێ هەبوو و هزرا موزیكێ ل نك من پەیدابوویە،ئەڤە دەمێ دەهـ سالانە ئامێرێ ئورگێ لێدەم و ب موزیكێ یا ناخێ خۆ دبێژم.\nگوهداری گۆت:د سالێن بۆرێ دا دگەل تیپا شاریا یا هۆنەرێ كاركریە و دەمێ زانێ باش یێ فێری ئامیرێ ئورگێ بوویم هزرا داوەت و شەهیانا بۆ من چێبوو،ژبەر حەزا من بۆ موزیكێ نڤیسینگەهەك ژ ئامیرێن موزیكێ ڤەكریە،زێدەباری چەندین پارچە موزیك چێكرینە ،بەلێ چوو بەرهەمێن تۆماركری نینن و ئەگەر پشتەڤانی هەبت دێ وەك كلیپ چێكەم .\nدەربارەی هۆنەری دبێژت:ب هزرا من هۆنەر زمان و بەهرەیەكا پیرۆزە و هەر كەسەك ب رەنگەكی دەربرینێ ژێ دكت،پەیڤا هۆنەر و بكارئینانا وی ژلایێ مرۆڤێ ڤە بۆ هندێ یە كو مرۆڤ چاوا ناخێ خۆ بەرچاڤ بكت،نەكو دەربرینە بۆ خواست و پێتڤیێن ژیانا مرۆڤی،هەر چەندە هندەك زانا دبینن كو هۆنەر پێتڤیەكا ژیانێ یە بۆ مرۆڤی وەكو خوارن و ئاڤێ.\nدا زانین ژی پالدەرێن من یێن سەرەكی بۆ ژیانا هۆنەری هەڤالێن من بوون و بنەمالا من و تیپا شاریا پشتەڤانیا من كریە و هەتا نهۆ لسەر كارێ خۆ یێ بەردەوامم.\nالسابق: دانوستاندنێن ھەولێر و بەغدا دێ دەست پێ كه‌نه ڤه\nالتالى: بەرهەمەكێ نوو هەیە


پۆلیسی ئەڵمانیا دوو سوری بە تۆمەتی تیرۆر دەستگیردەکات\nپۆلیسی ئەڵمانیا سێشەممە (9 ئایار) دوو گومانلێکراوی توندڕەوی سوری دەستگیرکرد، یەکێکیان ئەندامێکی گومانلێکراوی رێکخراوی "دەوڵەتی ئیسلامی" (داعش)ە و بە بڕینی قورگی سەربازێکی رژێم تۆمەتبارکراوە، ئاژانسی فرانس پرێس رایگەیاند.\nداواکاری گشتی رایگەیاند ئەو گومانلێکراوەی ئەندامی پێشووی داعش، کە تەنیا بە عەبدولمالك ع. تەمەن 30 ساڵ ناسێنرا، لە بەرلین دەستگیرکرا و موسا ح. ع. ی هاونیشتیمانیشی لە رۆژهەڵاتی ویلایەتی ساکسۆنی-ئانهاڵت دەستگیرکرا.\nهەردوو کەسەکە گوایە یەکەمجار پەیوه‌ندییان کردووە بە بەرەی نوسرەوە لە 2012 و عەبدولمالك ع. ش. فەرماندەی چه‌كداران بووە.\nبەرەی نوسرە، کە هاوپەیمانی قاعیدەیە، ئێستا ناوی لەخۆیناوە بەرەی فەتح ئەلشام.\nلە ناوەڕاستی 2013دا، عەبدولمالك ع. هه‌واداریی گۆڕیوە بۆ داعش لە شارۆچکەی رۆژهەڵاتی دێرە زوور و بەشداریکردووه لە ئۆپەراسیۆنی سەربازیدا و دواتریش راسپێردراوە بە بەڕێوەبردنی بەنداوی تەبقەی ژێردەستی داعش کە گەورەترین بەنداوە لە سوریا.\nپۆلیس 3 ئەندامی داعش دەستگیردەکات لە بەغدا\nهێزەکانی عێراق دوو کەس دەستگیردەکەن لەسەر تەقینەوەکانی مانگی رابردووی کەرکوك


خالید عەزیزی: ئەوە مافی گەلی کوردە کە پەنا بۆ ڕێفڕاندۆم و دیاریکردنی چارەنووسی سەربەخۆی خۆی ببات – کوردستان و کورد\nخالید عەزیزی: ئەوە مافی گەلی کوردە کە پەنا بۆ ڕێفڕاندۆم و دیاریکردنی چارەنووسی سەربەخۆی خۆی ببات\nجۆری بابەت: سیاسی, وتار و بابەتی سکرتێر, وتووێژ\nئاماژە: سکرتێری گشتیی حیزبی دێموکراتی کوردستان لە تازەترین وتووێژی “کوردکاناڵ” لەگەڵ بەڕێزیاندا، سیاسەت و لێکدانەوەی حیزبی دێموکراتی کوردستانی لەهەمبەر پرسە سیاسییە جۆراوجۆرەکانی ئێستای ئێران و کوردستان شی کردەوە. “کوردستان” پوختەی ئەم وتووێژە بۆ خوێنەرانی بڵاو دەکاتەوە.\nکاک خالید لەم ڕۆژانە دەیەمین کۆبوونەی کۆمیتەی ناوەندی هەڵبژێردراوی کۆنگرەی ١٧حیزبی دێموکرات بەڕێوە چوو. شرۆڤەی بارودۆخی ئێران یەک لە بەرنامەکانی کاری ئەم کۆبوونەوەیە بووە. کۆمیتەی ناوەندی ئەو بارودۆخەی چۆن هەڵسەنگاند؟\nکۆمیتەی ناوەندی ڕای وابوو بۆوەی پێناسەیەکی ورد لە بارودۆخی ئێران بکرێ، دەبێ کۆمەڵێک فاکتۆر لە هاوکێشەکەدا بەشدار بکەی و بەپێی دەوری ئەو فاکتۆرانە بارودۆخی ئێستای وڵات هەڵسەنگێنی و بۆ داهاتوو پلان و بەرنامەمان هەبن. لە هەنگاوی یەکە‌مدا ئێمە تاوتوێی بارودۆخی دەسەڵاتمان کرد، دوای نیزیک لە ١١٥ ڕۆژ لە دەسبەکاربوونی ڕەییسی، دواتر ناڕەزایەتییەکانی خەڵک کە ڕۆژ بە ڕۆژ بەرینتر دەبنەوە و لە مێتۆد و شێوازی جۆڕاوجۆردا دەردەکەون. بەتایبەتی‌تر تاوتوێی دۆخی ڕۆژهەڵاتی کوردستان کە هەمیشە گوتومانە، شعووری سیاسی و هەستی نەتەوایەتی ڕۆژ بە ڕۆژ پتر پەرەدەستێنێ و ئێمە شانازیی بە خەبات و تێکۆشانی گەلەکەمان دەکەین. ئەوانە تەوەری سەرەکیی لێکدانەوەی کۆبونەوەی کۆمیتەی ناوەندی بوون کە ئەندامانی ڕێبەری ڕاوبۆچوونی خۆیانیان لەسەر دەربڕی و کۆبوونەوەکە کۆبەند و ئاکامگیریی لێ کرد و لەو پێوەندییەدا کۆمەڵە ڕاسپاردەیەک بە دەفتەری سیاسی درا.\nکابینەی ڕەییسی بە یەکدەست‌کردن و نیزامی‌کردنی پتری دەسەڵات وڵات بەرەو کوێ دەبا؟ ئەرکی ئۆپۆزیسیۆن و حیزبە کوردییەکان لەو بارودۆخەدا چییە؟\nبە گشتی ئەوە سروشت و خەسڵەتی شۆڕشەکانە. کاتێک کە شۆڕش دەکرێ ئەو لایەنەی کە شۆڕش دەکا خەڵک ڕووی تێ‌دەکا. لە ئێراندا بەرەی خومەینی و شیعە و ئیسلامی شیعە، بەربڵاو چوونە پێشێ و خەڵکێکی زۆریان ڕەگەڵ خۆیان خست. دوایە بەرەبەرە خەڵکیان لێ تەکییەوە و هەوڵەکان بەردەوام بۆ ئەوە بوون کە بەناوی ئەو خەڵکانە کە شۆڕشیان کردووە، دەسەڵات یەکدەست‌تر دەکەن. کە کات تێ‌دەپەڕێ شۆڕش و عاتفە هەمووی تابیعی کەش‌وهەوایکە لەوێدا لێپرسینەوە و بەدواداچوون کەمە، ئەو کەسە کە دروشم دەدا تا ڕادەیەکی زۆر گۆڕەپانەکە دەگرێتە دەست. بەڵام دوایە کاتێک کە دێتە سەر ئیدارەی وڵات، دەبێ وڵاتێک بەپێی هەموو پێویستییەکان بەڕێوە ببا و لێرەدا کێشەکان دەست پێ دەکەن. لەو ڕۆژەوە دەکرێ بڵێم ئاڵقەی ڕێبەرانی کۆماری ئیسلامی لەدژی خەڵک هەر دێ و بەرتەسک دەبێتەوە. مووسەوی، ڕەفسنجانی، خاتەمی، ئەحمەدی‌نیژاد و ڕووحانی دێن و دەڕۆن و هەموو ئەوانە کە سەرۆک‌کۆماری ئەو ڕێژیمە بوون، پاش ماوەیەک لەلایەن دەسەڵاتەوە کە خامنەیی ئاراستەکەی دیاری دەکا پرسیاریان لەسەر دروست دەبێ. ئیدی ئەمجارە ڕێبەری ڕێژیم بەو قەناعەتە گەیشت کە ئەو کێشانە لە کۆڵ خۆی کاتەوە، بەمجۆرە بە دەستنیشان‌کردنی ڕەئیسی، دەوڵەت و مەجلیس و ڕێبەری و ئۆڕگانیزمەکانی دیکەی حکوومەت لە یەک بازنەدا جێیان گرت و دەکرێ بڵێی دەسەڵات پتر لە هەر کاتێک یەکدەست بووە. ئێستا ئیدی بەشێکی زۆر لەوانەی پێشتر لە ڕێبەران و کاربەدەستانی ڕێژیمیش بوون ڕەخنەی توندی لێ دەگرن و ڕۆژ بە ڕۆژ لە خەڵکانی لایەنگری کۆماری ئیسلامی کەم دەبنەوە و ڕۆژ بە ڕۆژ بە ژمارەی دژبەرانی ئەم ڕێژیمە زیاتر دەبن.\nبێگومان یەکێک لە هۆکارەکانی درێژەکێشانی تەمەنی ئەو ڕێژیمە دەگەڕێتەوە سەر پەڕش‌وبڵاویی ئۆپۆزیسیۆنی ئێرانی بە کوردیشەوە. بەڕێزت هەموو کات چ ڕەخنە‌گرانە و چ بە پێشنیار باستان لە پێویستیی کارابوونی ئۆپۆزیسیۆن و بوونی بە بەدیل و ئاڵترناتیڤ کردووە. لە ڕوانگەی حیزبی دێموکراتی کوردستانەوە، باشترین ئاڵترناتیڤ بۆ کۆماری ئیسلامی چییە؟\nجارێ با ئەوە بڵێم ئەوەی لە سەردەمی ئێستا‌دا پێی دەگوترێ سۆشیال مێدیا و تۆڕە کۆمەڵایەتییەکان دەورێکی زۆریان هەیە لە تەبلیغات دژی کۆماری ئیسلامی. کۆماری ئیسلامی دەیان ڕایەڵەی مێدیایی هەیە و پارەیەکی خەیاڵییشی لێ خەرج دەکا و ئەگەرچی هیچیشی بۆ خەڵکی ئێران نییە و هەموو بۆ مەرامە ئیدئۆلۆژییەکانی ڕێژیم و هەناردەی شۆڕشە، کەچی دەرەقەتی ئەو سۆشیال میدیا بەهێزەی ئۆپۆزیسیۆن نایە. لەنێوخۆی وڵاتیش ناڕەزایەتییەکان بەربەرین و جۆراوجۆرە و ڕۆژ بە ڕۆژ خەڵک پتر دێتە مەیدان و شێوازی جەماوەری دەگرێتە خۆی. دەمەوێ بڵێم لە ئێستادا زۆربەی زۆری کۆمەڵانی خەڵک لەدژی ئەو دەسەڵاتەن، خۆپیشاندان دەکەن و بەلەبەرچاوگرتنی سیاسەتی سەرکوتی ڕێژیم تێچووی قورسیش بۆ ئەو دژایەتییە دەدەن. ئەو دۆخە دەتوانێ چەندی زیاتریش بەو ڕەواڵە بڕواتە پێشێ، بەڵام نیزامێکی سیاسی هەر بە نەفسی ناڕەزایەتی و دژایەتی ناڕووخێ و ڕووخانی نیزامێکی سیاسی ئاڵترناتیڤی دەوێ. گرفتەکە لە ئێران ئەوە نییە کە خەڵک خەبات ناکەن بگرە خەڵک زۆرتر لە گۆڕەپانەکەدان و باجی زۆریش دەدەن، بەڵام کێشە لێرەدا ئۆپۆزیسیۆنە. سروشتی کۆماری ئیسلامی ڕوونە و خۆی لە سەرکوت و زەبروزەنگ و کوشتوبڕدا دەبینێتەوە و هەر ئەو سیاسەتەش بە دژی خەڵک، خەڵکێکی زۆر لێ دەکا بە ئۆپۆزیسیۆن. بەڵام ئەو ئۆپۆزیسیۆنانە تا ئێستا نەیانتوانیوە ئاڵترناتیڤ و بەدیلێک بۆ جێگرەوەی ڕێژیم ساز بکەن.\nحیزبی دێموکراتی کوردستان ڕای وایە کە ئێستا پتر لە هەموو کاتێک لە ئێراندا پێویست بەو ئاڵترناتیڤە هەیە. کۆمەڵگەی جیهانی وەک ئێمە سەیری کۆماری ئیسلامی ناکا، ئەوان خەڵکی ئێران نین و بەو پێیەش دژی کۆماری ئیسلامی نین. ئەوان ئێران لە بازنەی بەرژەوەندییە ئابووری و سیاسەتی کەلانی ئەمنییەتیی خۆیاندا هەڵدەسەنگێنن و بەوپێیە سیاسەتی خۆیانی لەگەڵ دەکەن. بۆ ئەوەش کە کۆمەڵگەی نێودەوڵەتی جۆری ڕوانینی خۆی بۆ کۆماری ئیسلامی بگۆڕێ، دەبێ جێگرەوەی کۆماری ئیسلامی لەنێو بەرەی دژبەرانی ئەم ڕێژیمەدا دروست بووبێ. بەڵام ئەم کەمایەسییە بە چی جێبەجێ دەبێ؟ بە لێک‌نیزیک‌بوونەوەی ئۆپۆزیسۆنی کۆماری ئیسلامی. کە باس لە ئۆپۆزیسیۆنی کۆماری ئیسلامییش دەکەین پێم‌خۆشە پێداگری لەسەر ئەوە بکەمەوە کە لە ڕوانگەی ئێمەوە گەورەترین ئۆپۆزیسیۆنی کۆماری ئیسلامی لەنێو خۆی وڵات و لانیکەم دژبەرانی کۆماری ئیسلامی لە نێوخۆی وڵاتن. ئەو لانی کەمە، هەرچەند لە سۆشیاڵ مێدیای فارسیدا زۆر دەردەکەون، بەڵام بەداخەوە کەم و زۆر وەکوو ئۆپۆزیسیۆنێکی مێدیاییان لێ هاتووە. چار چییە، چار ئەوەیە لە قسە و گوفتار و کرداردا ڕوو بە خەڵکی ئێران، شتێک بڵێن و شتێک دیاری کەن کە هیوا و ئۆمید بۆ خەڵکی ئێران دروست بکا.\nلەو بەشەدا کە پێوەندیی بە کوردەوە هەیە، کێشەی کورد هەر نەمانی کۆماری ئیسلامی نییە، بەڵکوو چەندوچۆنیی ئەو مافە دێموکراتیک و نەتەوەییە کە دەبێ ئەوانیتر دانی پێدا بنێن. کەچی بەشی زۆری ئۆپۆزیسیۆن ئێستا هەمان شێوە ڕوانینیان هەیە کە کۆماری ئیسلامی هەیەتی. گرفت چییە؟ ئایا لایەنە کوردییەکان نەیانتوانیوە لە ئاستی ئۆپۆزیسیۆندا مافەکانیان بچەسپێنن؟ تەنانەت جۆرێک شەرمێونی بە داواکاریی ئۆپۆزیسیۆنی کوردییەوە دیارە. بۆ وایە؟\nئێمە وەکوو حیزبی دێموکراتی کوردستان، بە دەرجەی یەکەم بە پانتایی پرسەکانی کوردستان و هاوکاری و هەماهەنگی لەگەڵ حیزبە کوردییەکاندا و، دوایەش ڕووبەڕووبوونەوە و ڕێککەوتن لەگەڵ حیزبە ئێرانییەکاندا ئەوە سیاسەتمان بووە کە یارمەتی بە ڕێککەوتن و کۆدەنگی و لێک‌تێگەیشتنەکان بدەین. ئینسافەن حیزبی دێموکرات لەو بوارەدا بەرپرسانە جووڵاوەتەوە، بەتایبەتی لە قۆناغەکانی دوای شۆڕشی گەلانی ئێراندا، شەهید دوکتور قاسملوو، بەڕاستی ڕچەشکێن و کەسایەتیی دیاری ئەو مەیدانە بوو لە سیاسەت‌کردن و دیپلۆماسی و دانوستاندا. ئۆپۆزیسیۆنی ئێران بیرەوەرییەکی باشیان لە حیزبی دێموکراتی کوردستان هەیە، ئەو بیرەوەرییە باشە بەشێک بووە لە مێژوو و ئێمە دەتوانین وەبیریان بێنینەوە، بەڵام ناتوانین هەمیشە سیاسەتی پێ بکەین و سیاسەتی ئێمە دەبێ لەسەر بابەتەکانی ئەمڕۆ بێ. بەخۆشییەوە کوردستان لەدژی کۆماری ئیسلامی بەنیسبەت ئۆپۆزیسیۆنی کۆماری ئیسلامی ڕۆژ بە ڕۆژ زیاتر لەسەر خەتە. خەباتی سیاسی، جەماوەری، مەدەنی، فەرهەنگی، ژینگەپارێزی، زمانی و دەرکەوتنی خەڵک بە بۆنەی سیاسی و میژوویی ئامادەییەکی زۆری لە کوردستان لە هەموو چین‌وتوێژەکان و لە هەموو بەشەکاندا دروست کردووە. ئەوە گەورەترین ماتریالی ئێمە و ئۆپۆزیسیۆنی کوردە لەدژی کۆماری ئیسلامی و لە هەمان کاتدا کە ڕوو بە ئۆپۆزیسیۆنی ئێرانی و خەڵکی نێوخۆی ئەو وڵاتە بڵێین کوردستان ئەوەیە بەو حیزبانەی هەیەتی و بەو خەڵکانەی لە پشت حیزبەکانن و بەو داخواز و مافانەی بۆی تێ‌دەکۆشن. کوردستان دەوروبەری ١٠ میلیۆن کەسە و ئەو خەڵکە مافخوازە ئەگەر بە مافەکانی نەگا، چ لەو حکوومەتەدا کە ئیحتمالی کەمە، و چ لە حکوومەتی داهاتوودا، خەبات و تێکۆشانی بەردەوام دەبێ. بۆیە کوردستان فاکتەرێکە کە دەبێ لە ئێرانی ئێستا و هەروەها داڕشتنەوەی ئێراندا لەبەرچاو بگیردرێ.\nحیزبی دێموکراتی کوردستان لە تازەترین کۆنگرەی خۆیدا ڕای وایە کە فێدرالیزم دەتوانێ چارەسەری مەسەلەی کورد و نەتەوەکانی دیکە لە ئێران بێ. ئێمە دەڵێین لەسەر ئەساسی بەشداری و هاوبەشی، لێک‌تێگەیشتن و یەکتر قەبووڵ‌کردن هیچ لایەک نەخرێتە پەراوێزەوە و هەڵاواردن نەمێنێ و، ئێران بەیەکەوە ئیدارە بکەین. بە نەیارانی کۆماری ئیسلامیمان گوتووە ئەوە بە ڕێککەوتن و سازان دەکرێ. ئێمە ئەوە بە دێموکراسییەک ناسپێرین لە داهاتوودا کە ئێمە بکەوینە کەمینە و ئاوان زۆریینە بن. یەکەم لەسەر هێندێک ڕوکنی ئەساسی و قانوونی ڕێککەوتنێک دەکەین کە کەس هەڵینەوەشێنێتەوە. دوویەم، ئێمە با زۆر بە ڕاشکاوی بە هەموو لایەنەکان بڵێین لە کوردستان بە خۆشییەوە کە تا ڕادەیەک زۆر خەڵک سیاسەتەکانی حیزب دێموکراتیان قەبووڵە، خەڵک لە کوردستان وەزاڵە هاتووە و ڕەخنە لە من دەگرن، ڕەخنە لە حیزبی دێموکرات دەگرن و دەڵێن ئێوە هەوڵ دەدەن بۆ خودموختاری وەڵامتان نادەنەوە، باسی فیدڕالیزم دەکەن وەڵامتان نادەنەوە، لەگەڵ ئۆپۆزیسیۆنی ئێرانی زۆر بە حەوسەلە دەچنە پێشێ کەچی دیسان جوابتان نادەنەوە، بۆیە ئەگەر هەروا بڕواتە پێشێ با بزانن کە بۆچوونێکی بەهێز لە کوردستانی ئێران هەیە کە داوی دەوڵەتێکی کوردیی خۆی دەکا. دەڵێ وا دیارە ئێرانییەکان نایانەوێ بە هیچ جۆر لەگەڵ ئێمە بحاوێنەوە. جا ئەگەر وایە ئێمە ئەو هەمووە تێکۆشان و خەباتە دەکەین و هیچ دەرەنجامێکی نابێ، حەقی ئێمەیە، حەقی ئەو میللەتەیە بیر لە داهاتووی سەربەخۆی خۆی بکاتەوە. دیارە ئەوە سیاسەتی ئێستای ئێمە نییە، بەڵام دەمەوێ بڵێم بۆچوونێکی ئاوا هەیە و بەهێزیشە. ئێمە لە دیدارەکانی خۆماندا گوتومانە کە تابیعی ڕاسپاردە و پەسندکراوەکانی کۆنگرەکانی خۆمانین و ئەوەی لەگەڵ ئۆپۆزیسۆنی ئێرانی لەسەری دواوین و گوتومانە کە بەپێی بڕیارەکانی کۆنگرەی حیزب دەڕۆینە پێشێ. بەڵام لە کوردستانی ئێران ڕەنگبێ خەڵک لەو بۆچوونە ماندوو بووبێ، ماندووبوون نە بەو مانایە لە حیزبی دێموکرات ناڕازی بن، خەڵک حیزبی دێموکراتیان خۆش دەوێ، ئەو حیزبە حیزبێکە بەڕابردووە، ڕێبەرانێکی هەبووە لە پێناو ئەواندا خوێنیان داوە، بە هەزاران شەهیدیان بۆ مافەکانی گەل داوە، بەڵام خەڵک پێمان دەڵێن ئێوە لە تەعاموول لەگەڵ ئۆپۆزیسیۆندا زیادە لە حەد بەحەوسەلە بوون. بۆیە ئەوەی ئەمڕۆ لە کوردستانی ڕۆژهەڵات هەیە جموجۆڵێکی مافخوازانە و شوناس‌خوازیی نەتەوەییە کە هەمووی لە بەرنامەی حیزبی دێموکراتی کوردستان‌دایە. حیزبی دێموکرات لە بەرنامەی خۆیدا باسی دیاریکردنی مافی چارەنووسی کردووە، بەڵام لەسەر چۆنیەتیی لێکدانەوەی ئەو مافە و بە خوێندنەوەی ڕەوشی دۆخ و مافی نەتەوەکانی دیکەی ئێران، لە ئێستادا نیزامێکی فیدراڵ بەباش دەزانین. ئێمە لە گۆنگرەی ١٦دا ڕامانگەیاندبوو، ئەگەر وەڵاممان نەدەنەوە و بۆ داهاتووی ئێران ئامادەی ڕێککەوتن نەبن، بە دەسەڵات و ئۆپۆزیسۆن حاشا لە ماف و داخوازە ڕەواکانمان بکەن، کورد مافی خۆیەتی پەنا بۆ ڕێفڕاندۆم ببا. ئەو نەتەوەیە دەیان ساڵە لە خەبات و تێکۆشان بەردەوامە و هەموو مێتۆدێکی خەباتی تاقی کردۆتەوە و بەردەوام پێداگر بووە کە دەیەوێ بە ئاشتی و لە ڕێگەی دانوستانەوە مافەکانی دابین ببن، بەڵام کە هەر جواب نەبوو ئەو ناچارە ڕێگای دیکە بگرێتە بەر.\nکاک خالید حیزبی دێموکرات و پرسی کورد بۆ داهاتووی ئێران دەرفەتە یان هەڕەشە؟\nوەک گوتم کورد لە ئێران نیزیک بە هەشت دەیەیە بۆ دێموکراسی و ئازادی و مافەکانی خەبات دەکا. حیزبی دێموکراتیش حیزبێکی جەماوەرییە و هەموو چین و توێژەکانی تێدایە، هەموو زاراوە و ئایینەکانی تێدایە. ئێمە دەستمان ئاواڵایە و جێگامان هەیە بۆ هەموو جۆراوجۆرییەکانی کۆمەڵ. مادام دەستمان ئاواڵایە خەبات و تێکۆشانەکەشمان جۆراوجۆر و فرە ڕەهەندە و، ڕەهەندی ئەساسی و سەرەکیی ئێمە جووڵانەوەی نێوخۆی وڵاتە. نێوخۆی وڵات دەنگی بەرزە بەدژی کۆماری ئیسلامی و پشتیوانییەکی بەهێزە بۆ حیزبی دێموکرات، شوێنێکە پەیام دەدا بە جیهانی دەرەوەش کە ئەگەر بیر لە داهاتووی ئێران دەکەنەوە، بەبێ خوێندنەوەی کوردستان ئەم وڵاتە ئەمنییەت و ئاسایش بەخۆیەوە نابینێ. بەڵام وەک گوتت مەسەلەکە ئەوەیە کە کوردستان دەرفەتە یان هەڕەشە؟ کوردستان دەرفەتە و هەڕەشە نییە، بۆ؟ لە بەرنامەی حیزبی دێموکراتی کوردستاندا، کە ڕێز لە مافی مرۆڤ و مەنشوورەکانی ڕێکخراوەی نەتەوە یەکگرتووەکان دەگرێ و باس لە پێویستیی پەرسەندنی دێموکراسی و، وەدیهاتنی بنەماکانی مافی ئینسان و کۆمەڵ دەکا؛ هەموو ویست و داخواز و مافەکانی ئێمە لەگەڵ پڕەنسیپ و بایەخە جیهانداگرەکان تەبان و لە یەک چوارچێوەدا جێ دەگرن. ئێمە بینیمان کە لە عێراق کوردستانی عێڕاق دەرفەت بوو بۆ دروست‌کردنەوەی ئەو وڵاتە، عێراق کوردستانی لەگەڵدا نەبێ دروست نابێتەوە. لە سووریەش هەر وا دەبێ، تورکیەش لە داهاتوودا هەر دەبێ بەرەو ئەوە بڕوا. بۆیە کوردستانی ئێران بۆ داهاتووی ئێران دەرفەتە و ئەگەر ئێرانییەکان لەو دەرفەتە کەڵک وەرنەگرن، هەڵەیەکی گەورە دەکەن.\nکاک خالید لەو ماوەیەدا دوو بابەتی گرینگ هەبوون. بەردەوامیی هەڕەشەکانی سپای پاسداران لە حیزبە کوردییەکان، هەروەها چەند ڕۆژ لەوە پێش سەرۆکی حکوومەتی هەرێمی کوردستان بەڕێز نێچیرڤان بارزانی باسی چۆنیەتیی پرسی کوردی لەو وڵاتانەدا کرد کە کوردستانیان بەسەردا دابەش کراوە. لێکدانەوەی ئێوە لەو بارەیەوە چییە؟\nنیزامی کۆماری ئیسلامی بەشێکی سیاسەتی ئەوەیە هەڕەشە بکا، لە نێوخۆی وڵات و لە دەرەوە خەڵک بتۆقێنی. لەهەمبەر حیزبی دێموکرات و جووڵانەوەی کورد، ئەم هەڕەشانەشی عەمەلی کردووە. لە تێرۆری ڕێبەرانی شەهید و تێرۆری کادر و پێشمەرگەکانی دیکەمان ڕا بگرە تا دەگەینە ڕووداوەکەی شەوی یەڵدا و دواجار مووشەک‌بارانی قەڵای دێموکرات. بەڵام ئەمری واقع دەری خستووە کە بە هەڕەشە و تێرۆر و سەرکوت جووڵانەوەی میللیی کورد لە ئێران بەچۆک‌دا نەهاتووە و، حیزبی دێموکراتیش بە خۆشییەوە لە مەیدانەکەدا بە بەهێزی ماوەتەوە. جا ئەگەر وایە زمانی هەڕەشە و ئێعدام و ئەشکەنجە کار لە ئێمە و حیزبی دێموکرات ناکا. ڕەنگە زیانمان پێ بگەیەنێ، بەڵام ئەو جووڵانەوەیە هێندە بەربەرینە هێندە جەماوەرییە، هێندە بەرحەقە کە بەردەوام دەچێتە پێشێ. ئەوەش کە سەرۆکی هەرێمی کوردستان لەو ماوەیەدا باسی کرد بۆچوونێکی زۆر باش و بەجێ بوو. کاک نێچیرڤان پێشووتریش هەر لەسەر خەت بووە و ئینسافەن بەو پرسەوە ماندوو بووە، لەگەڵ کاربەدەستانی ئێرانی قسەی کردووە و لەگەڵ ئێمەش وەکوو حیزبی دێموکرات قسەی کردووە، تەنانەت چەند ساڵ پێش دانیشتنێکیش بە نێوبژیوانیی کاک نێچیرڤان لەنێوان حیزبی دێموکراتی کوردستان و نوێنەرانی کۆماری ئیسلامیدا کرا. نیازی کاک نێچیروان ئەوەیە کە چارەسەری پرسی کورد هەر وتووێژ و دانوستانە. جا ئەمن دیسان دێمەوە سەر بابەتی دەرفەت و هەڕەشە و پرسی کورد کە باسم کرد و دەڵێم لە بەینی هەڕەشە و دەرفەتدا هەڕەشە نایباتەوە، ئەوە دەرفەتەکە دیباتەوە. ئەزموون و ڕابردووی ٤٠ ساڵی پێشوو دەری خستووە کە نیزامی کۆماری ئیسلامی ئێمەی پێ لەبەین ناچی. پەیامی ئێمە لە سەردەمی شەهید دوکتور قاسملووی نەمرەوە کە هەمیشە بۆ ئەو بابەتە لەسەر خەت بووە، ئەوە بووە کە حیزبی دێموکراتی کوردستان باوەڕی بە ڕێگا چارەی نیزامی نییە، بەڵام بەرگری لەخۆی دەکا. ئەگەر هاتە سەر بەرگری و مقاومەت، بێگومان لە خۆپاراستن و بەرگری‌کردن لە خۆی تەنەخی ناکا. بۆیە پەیامەکەی سەرۆکی هەرێمی کوردستانمان پێ پەیامێکی باش بوو.\nکاک خالید پرسێکی گرینگی نێوخۆی ڕۆژهەڵات پێوەندیی بە کورد و ئازەرییەکانەوە هەیە. هەر جارناجارێکیش کێشە و گرفتێک لەو ناوچانەی کورد و ئازەری بەیەکەوە دەژین دروست دەبێ. خوێندنەوەی حیزبی دێموکرات و قسەی ئێوە لەو بارەیەوە چییە؟\nئەوە بابەتێکی گرینگە و بە ئێمە و هەموو لایەک دەڵێ کە دەبێ بەدوای چارەسەری گونجاودا بگەڕێین. ڕوونە کە کورد و ئازەری بەدرێژایی مێژووی بوونیان لەو ناوچانە لە دراوسێیەتیی یەکتردا ژیاون و پێکهاتەی هێندێک لە شار و ناوچەکانیش وابووە کە لە هەردوو نەتەوەکەی تێدا بووە، ئەمە فاکتەرێکی سەرەکییە. فاکتۆری دوویەم ئەوەیە کە کۆماری ئیسلامی ئەو هاوکێشەیەی لە بەرژەوەندیی سیاسیی خۆیدا بەکاری هێناوە. فاکتەری دیکە سپای پاسدارانە کە دەستێوەردانی ڕاستەوخۆی ئەو پرسە دەکا و لەو ناوچانەی کە کورد و ئازەری پێکەوە دەژین، دەسەڵاتی موتڵەقی هەیە و دەبینی کە لە پارێزگای ورمێ و لەو ناوچە تایبەتانەدا ئەوە سپای پاسدارانە کە بە دەسەڵاتی میلیتارییەوە حکوومەت دەکەن بەسەر کورددا. بەڵام سیاسەتی ئێمە و چارەسەر. ئەمن بۆخۆم زۆر لە ناوچەی ورمێ و نەغەدە و شۆێنەکانی دیکە بووم و هاوڕێی زۆرم لەنێو ئازەرییەکاندا هەیە. ڕێگاچارەکە ئەوەیە، ڕووناکبیران و ئیلیت و نوخبەکانی ئازەری و کورد بەوە بگەن لە گێژاوی ئەو هاوکێشەیەدا نەمێننەوە کە کۆماری ئیسلامی دروستی کردووە یان هێندێک لە پان تورکیزمەکان خوڵقاندوویانە. لە کاتی شۆڕشی گەلانی ئێران و لە سەرەتاکاندا کورد و ئازەری هەماهەنگی و هاوکاریی زۆریان هەبوو. ئەمن خۆم ئەوکات خوێندکاری زانکۆ بووم و دۆستی ئازەریی زۆرم هەبوو. پێوەندییەکانی ئەو دوو نەتەوەیە زۆر خۆش بوو. پێشتر و لە سەردەمی کۆماری کوردستانیشدا، پێشەوا قازی محەممەد و پیشەوەری زۆر لەو کێشانەیان چارەسەر کرد. تەنانەت ڕێککەوتن و بەڵگەنامەی لەسەرە. جا ئەگەر وایە ڕێگاچارە هەیە بۆ چارەسەرکردنی، ڕێگاچارە لە نێوان تێکۆشەرانی ئازەری و کورد دایە. بۆیە هیوادارم بەتایبەت لە شاری ورمێ تێکۆشەرانی کورد و ئازەری، کە بەپەرۆشن بۆ داهاتووی ناوچەکە و هەردووک لا خۆی تێدا دەبیننەوە، پێوەندییەکانیان زۆر و باش و پتەو بن، بەیەکەوە کۆڕکۆمەڵی فەرهەنگی دروست بکەن و هەوڵەکان لەو پێناوەدا بێ کە لێک‌تێگەیشتنی باشتر و زیاتر لەنێوانیاندا هەبێ. هەم ئازەرییەکان ئەوە قبووڵ بکەن کە لە تەنیشت خۆیان بۆ ئیدارەی ئەو ناوچەیە کورد ببینن، هەم کوردەکان ئەوە قبووڵ بکەن کە لەگەڵ ئازەرییەکان ئەوێ ئیدارە بکەن.\nئەگەر ئازەرییەکان بەشوێن حەزف و سڕینەوەی کورددا بن، لە هەڵەدان. ئەگەر کوردەکانیش بە دوای حەزفی ئەواندا بن هەر هەڵە دەکەن بۆ؟ چونکی هەردوولا دەبێ قەبووڵی بکەن کە بوونیان لە تەنیشت یەکتری ئەمری واقعە. نابێ بهێڵن کە سیاسەتی وڵاتانی دراوسێ کە بە دوای مەرامی سیاسیی خۆیانەوەن، کێشەکانیان لێ قووڵتر بکاتەوە و، لاشم وایە کە چارەسەری یەکجاری کار و ئیرادە و بڕیاری هاوبەشی هەردوولا بەیەکەوەیە.\nکاک خالید وەک دواپرسیار، پرسیاری هەمیشەیی خەڵک دەکەمەوە کە پرسی یەکگرتنەوەی دێموکراتەکان گەیشتە کوێ؟\nلەڕاستیدا ئەگەر قەبووڵی بکەین کە لێکدابڕان و لەت‌بوونی حیزبی دێموکرات ئاکامی تووڕەبوون و پێکەوە کارنەکردن لەگەڵ یەکتری بووە، بەڵام وەسەریەک‌کەوتنەوە و بوون بە یەک حیزب ئاکامی بیرکردنەوە، عەقڵانییەت، زەروورەت و زاڵبوونی مەنتیقە. لەو هاوکێشەیەدا زۆر فاکتۆر هەن کە دەبێ قسەی لەسەر بکەین، لێک حاڵی بین، متمانە دروست بکەین، نیازپاکیی هەردوولا بۆ یەکتری دەرخرابێ؛ دوایە لە تەنیشت ئەوانە بۆ بە مەیدانی کردنی ئەو عەقڵییەتە، لەسەر ئەوانە قسە بکەی کە ئیدارەی هاوبەشی ئەو حیزبە لە داهاتوودا چۆن دەبێ. لە ئاکامی سەنگ و سووکیی هەمووی ئەوانەدا دەبێ بڵێین کە حیزبی دێموکرات حیزبێکی جەماوەرییە، هەزاران کادر و پێشمەرگەی هەیە، دەیان هەزار ئەندامی هەیە، دەیان دامەزراوی جۆراوجۆری هەیە، تێکەڵ‌کردنەوە و یەک‌خستنەوەی ئەوانە حەوسەلە و پشوودرێژی دەوێ. تا ئەو جێگایەی پێوەندیی بە ئێمەوە هەیە، هەوڵمان داوە، لەژێر ڕووناکایی بە هەست بە بەرپرسیارێتیی حیزبی و، لە چوارچێوەی پانتاییەکی گەورە کە بۆ زەروورەت و پێویستیی خەباتی نەتەوەی کورد دەگەڕێتەوە، ئەو پڕۆسەیە جێبەجێ بکەین. بۆیە ئێمە لە ڕاستیدا هەم نەرمیی زۆرمان نیشان داوە و هەم هەوڵمان داوە لێک‌تێگەیشتنەکانمان ڕۆژ بە ڕۆژ زۆرتر ببن. بەڵام سروشتی دانوستان وایە، لە دانوستان لەسەر خاڵەکان قسە دەکەی، چ عەمەلی دەبێ، چ عەمەلی نابێ، ڕەنگە تۆ قۆناغێک ئاوا بڕۆیە پێشێ. دوایە لە جەریانی دانوستاندا، شتێک بێتە پێشێ و شتێک سەرنجی ڕانەکێشابێتی و وا بکا بڕێک بگەڕێیتەوە دوایە و دیسان بچیتە پێشەوە. مەبەستم ئەوەیە هەوراز و نشێوی دەبێ. من بە ئاکامی هەوڵەکانمان گەشبینم و خۆشبینیەکەم لەوە سەرچاوە دەگرێ کە خەڵکی کورد لە ڕۆژهەڵاتی کوردستان زۆر یەکگرتوویی‌خوازن و زۆر داوای یەکگرتنەوە دەکەن کە داوایەکی پیرۆزە و ئێمەش لەو پێوەندییەدا هەموو هەوڵی خۆمان دەدەین. لەو بارەیەوە چاوەڕوانیم لە خەڵک ئەوەیە کە یارمەتیمان بدەن، چاوەڕوانیم لە ئەندامانی دێموکرات لە هەر دوو لا ئەوەیە کە وەپێش ڕووداوەکان و وەپێش بڕیارەکان نەکەون. بەخۆشییەوە هەیئەتەکانمان ماندوویی‌نەناسانە لەسەر ئەو ئەرکە بەردەوامن.\nسپاس کە کاتتان بۆ ئەو وتووێژە دانا.\nتاگی بابەت: خالید عەزیزی: ئەگەر وەڵامی داخوازە ڕەواکانی کورد نەدرێتەوە، ئەوە مافی گەلی کوردە کە پەنا بۆ ڕێفڕاندۆم و دیاریکردنی چارەنووسی سەربەخۆی خۆی ببات


زنجیره ته‌قینه‌وه‌کانی به‌غدا بوونه‌ته هۆی کوشتنی نزیکه‌ی 70 که‌س\nی مانگی هه‌شـت ٠١, ٢٠٠٧\nپۆلیسی عێراقی ده‌ڵێن ڕوودانی زنجیره‌یه‌ک ته‌قینه‌وه له به‌غدا بۆته هۆی کوشتنی نزیکه‌ی 70 که‌س و برینداربوونی ده‌یان که‌سی دیکه.\nله یه‌کێک له هێرشه‌کانی ڕۆژی چوارشه‌ممه‌دا، به لایه‌نی که‌مه‌وه 50 که‌س کوژران و 60 که‌سی دیکه برینداربوون کاتێک هێرشبه‌رێکی خۆکوژ له گه‌ڕه‌کی مه‌نسور تانکه‌رێكی هه‌ڵگری سوته‌مه‌نی له نزیک به‌نزینخانه‌یه‌ک له خۆرئاوای به‌غدا ته‌قاندۆته‌وه.\nپێشتریش، ئۆتۆمبیلێکی بۆمب چێنراو له نزیک فرۆشگایه‌کی به‌ناوبانگی ئایس کریم و شیرینی له ناوه‌ندی به‌غدا ته‌قیوه‌ته‌وه و به لایه‌نی که‌مه‌وه 17 که‌سی کوشتووه و زیاتر له 30 که‌سی دیکه‌ی بریندار کردووه. ته‌قینه‌وه‌یه‌کی تریش له گه‌ڕه‌کی دۆره‌ی به‌غدا 3 که‌سی کوشت.\nله‌شکری ئه‌مه‌ریکیش ده‌ڵێت ڕۆژی سێشه‌ممه له ئاکامی هێرشێکی بۆمباران له ڕۆژهه‌ڵاتی به‌غدا به لایه‌نی که‌مه‌وه 3 سه‌ربازی ئه‌مه‌ریکی کوژراون و 6 که‌سی دیکه‌ش برینداربوون. له میانه‌ی هێرشێکی جودا، سه‌ربازێکی تری ئه‌مه‌ریکی گیانی له ده‌ستداوه.


ئایا (السلام علیکم) ماناى چیە ؟: ماڵپەڕی وەڵامەکان\nئادابەکانئایا (السلام علیکم) ماناى چیە ؟\nئایا (السلام علیکم) ماناى چیە ؟\nمانای ( السلام) واتە: سەلامەتی و دوربون لە هەموو دەرد و بەڵایەک.\nئەگەر بەیەکێکت وت (السلام علیکم) ئەمە مانای وایە کەتۆ دوعات بۆی کردووە کە لە هەموو بەڵایەک پارێزراو بێت. پارێزراو بێت لە نەخۆشی، لە شێت بوون، لە شەڕی خەڵکی خراپ، لە تاوان، لە نەخۆشیەکانی دڵ، وە لە ئاگری دۆزەخ.\nئەمە دوعایەکی گشتیە مانای دوعاکردنە بۆ ئەو کەسەی سەلامی لێدەکەیت کە خوای گەورە بیپارێزێ لەهەموو دەردو بەڵاو نەخۆشی ناخۆشێەک.\nوەڵامى شێخ محمد بن صالح العثیمین - رحمه الله -\nئەدەب لەگەڵ خودادا چ کاتێک سەرتاشین واجبە؟ چ کاتێک حەرامە؟ چ کاتێک بیدعەیە؟ ئادابەکانى سەرتاشین چیە؟ ئادابی خۆشوشتن و غوسل کردن چ جۆره ڕەنگی جلێک چاکە یاخود باش نی یە وحەڕامە بۆ پیاوان وئافرەتان ؟ حوکمی ماچ کردنی یەکتر لەکاتی بەیەک گەیشتن وسەلام کردندا چی یە ؟\nسەردان: ١,٧٥٣ بەش: ئادابەکان\nپرسیاری دواترئایا دروستە لە کاتى دەست نوێژ گرتندا قسە بکەى یان باش نی یە و (مکروه) ـە؟پرسیاری پێشترئایا دروستە ئافرەت جلى تەسک لەبەر بکات لە پێش چاوى ئافرەتان و پیاوانى مەحرەمى؟


ماده‌ی ١٤٠ و نه‌وت\nبڕیاری ژماره ٧١/ ئیتیحادی/ ٢٠١٩ی دادگای باڵای فیدرالی، سه‌باره‌ت به‌به‌رده‌وامی‌و ئیلزامی بونی جێبه‌جێكردنی ماده‌ی ١٤٠ی ده‌ستوری عێراق، ده‌رفه‌تێكی له‌باره بۆ سه‌رله‌نوێ ژیاندنه‌وه‌ی جێبه‌جێ كردنی ئه‌و مادده‌یه‌و ڕوبه‌ڕو بونه‌وه‌ی هه‌ر ڕێوشوێنێك بۆ سه‌پاندنی ئه‌مری واقیعی نوێ له‌ناوچه جێناكۆكه‌كان به‌تایبه‌ت كه‌ركوك.\nبه‌داخه‌وه ده‌رهێنان و فرۆشتنی نه‌وت له‌لایه‌ن هه‌رێمی كوردستانه‌وه هه‌ر ته‌نها له‌ڕوی ئابورییه‌وه زیانبار نه‌بو, به‌ڵكو بووه هۆی پاشه‌كشه‌ی پرسی خاك‌و خه‌ڵك له‌به‌رامبه‌ر ئه‌وله‌وییه‌تدان به‌پرسی نه‌وت و دواتریش ئه‌وله‌وییه‌ت وه‌رگرتنی پرسی به‌شه بودجه‌ی هه‌رێم له‌بودجه‌ی فیدرالی.\nته‌نانه‌ت له‌ساڵی ٢٠١٤ه‌وه ده‌ستبه‌سه‌رداگرتنی نه‌وت‌و گازی ناوچه جێناكۆكه‌كان بووه ئه‌وله‌وییه‌تی هێزه ده‌سه‌ڵاتداره‌كانی هه‌رێم, له‌بری هه‌وڵدان بۆ جێبه‌جێ كردنی ماده‌ی ١٤٠ و یه‌كلاكردنه‌وه‌ی كێشه‌ی خاوه‌ندارێتیی ئه‌و ناوچانه به‌شێوه‌ی ده‌ستوری و یاسایی, له‌كاتێكدا كورد بۆ یه‌كه‌مجار بو له‌مێژوی لانی كه‌م سه‌د ساڵی ڕابردوی دا كۆنترۆڵی نزیكه‌ی هه‌مو خاكه‌كه‌ی بكات.\nئه‌و كات له‌بری پێداگریی له‌سه‌ر دیاریكردنی سنور به‌خوێن (ئه‌و سنورانه‌ی به‌شه‌ڕ ره‌نگڕێژ ده‌كرێن, بهشه‌ڕیش ده‌گۆردرێن) ده‌بو پێداگریی له‌سه‌ر ئیلتیزام كردنی حكومه‌تی عێراق بكرێ له‌جێبه‌جێكردنی ده‌ستور و ماده‌ی ١٤٠ نه‌ك له‌شكركێشی بۆ ئه‌م ناوچانه.\nئێستاش سه‌ڕای به‌هه‌ده‌ردانی كاتی زێڕین، هێشتا دره‌نگ نه‌بوه‌و ده‌توانرێ له‌ڕێی گرتنه‌به‌ری ستاتیژێكی نیشتیمانی كه خه‌ڵك‌و خاك له‌ناوچه جێناكۆكه‌كان بكاته ئامانج, هه‌وڵی دژوه‌ستانه‌وه‌ی ته‌عریبی نوێ و سه‌پاندنی ئه‌مری واقیع بدرێ‌و هه‌وڵ بدرێ به‌روئیاو شێوازێكی كاركردنی نوێ‌و به‌دروستكردنی ڕایه‌ڵه‌ی بته‌وی پێكه‌وه‌ژیان له‌گه‌ڵ پێكهاته ڕه‌سه‌نه‌كانی تری ئه‌م ناوجانه، ئیداره‌یه‌كی مه‌ده‌نیی خزمه‌تگوزاریی جیاواز بنیات بنرێته‌وه.\nكاتیه‌تی هه‌رێم خۆی قوتار بكات له سیاسه‌تی نه‌وتیی هه‌ڵه‌ی ئێستا كه نه‌ك هه‌ر نه‌یتوانیوه ئابورییه‌كی به‌هێز بۆ هه‌رێم دروست بكات و خۆشگوزه‌رانی بۆ هاوڵاتیانی هه‌رێم ده‌سته‌به‌ر بكات, به‌ڵكو بوه‌ته هۆی لاواز كردنی هه‌رێم له‌به‌رامبه‌ر حكومه‌تی ئیتیحادی و وڵاتانی دراوسێش.\nساڵی ٢٠٠٨ گروپی قه‌یرانی نێوده‌وڵه‌تی له‌ڕاپۆرتێكیدا, به‌ناوی نه‌وت به‌رامبه‌ر به‌خاك, پێشنیاریكرد كه له‌به‌رامبه‌ر دواخستنی جێبه‌جێكردنی ماده‌ی ١٤٠ بۆ ماوه‌ی ١٠ ساڵ (ئه‌گه‌ر هه‌ڵه نه‌بم) ڕێ به‌هه‌رێمی كوردستان بدرێ نه‌وت به‌سه‌ربه‌خۆیی بفرۆشرێ. ئه‌وكات هه‌موان ئه‌م پێشنیاره‌مان به‌خراپزانی. به‌ڵام وا ئێستا هه‌م خاكمان دۆڕاندوه‌و هه‌م بێ دانپایانانی حكومه‌تی ئیتیحادی نه‌وتی هه‌رێم كه موڵكی نه‌وه‌كانی داهاتوشه تاڵانفرۆش كراوه.\n1 دیزاینی بازنەکانی ھەڵبژاردن بەدڵخوازی سێ لایەن\n2 کێ خاوەنی نەوتی هەرێمە؟\n3 دوای دانپیانان چارەسەر چیە؟\n4 واز له‌پارێزبه‌ندی بێنن مشوری ژیانی خه‌ڵك بخۆن\n5 گرێی (شه‌خس) له‌دانوستانی نێوان هه‌ولێرو به‌غدا\n6 یاسای هەڵپەساردنی سەرۆكایەتیی هەرێم\n7 بۆچی پەلامارمان دەدەن؟\nئاراس شێخ جەنگی: پشتگیری بافڵ تاڵەبانی دەكەم بۆ گۆڕینی زۆرینەی مەكتەبی سیاسی و سەركردایەتی یەكێتی\nلاهور شێخ جەنگی: یەکێتییەکەی مام ئەو یەکێتییەی ئێستا نییەو هەرگیز نابم بەبەشێک لەو (یەکێتییە نوێیە)\nعەتا سەراویی بۆ یه‌كێتی: غەدر بەسە، نادادیی بەسە، ئەو تەجەموعە بەشەریییە پێیی ناوترێ حیزب\nچیرۆكی شەوێكی خەمناك؛ لە گوندی "خدر جیجە" چی رویدا؟\nمەسرور بارزانی: بەداخەوە تا ئێستاش ڕێگری لەپڕچەککردنی پێشمەرگە دەکرێت\nژمارەی شەهیدانی هێرشەكەی شەوی رابردوی داعش بەرزبوەوە\nشه‌ڕ له‌نێوان هانده‌رانی یانه‌ی هه‌ولێر و شوڕته رویدا \nوەزارەتی دەرەوەی تورکیا تەنها لەسەر هێرشەکەی نزیک هەولێر ... \nلیوا قارەمان: هەر فەرماندەیەك كەمتەرخەمی بكات سزادەدرێت \nژنە كۆچبەرێكی خەڵكی هەرێم لە پۆڵەندا گیانی لەدەستدا \nسەڵاح رەشید: یەكێتی ئێستا سەركردایەتی و مەكتەبی سیاسی نییە...


چیرۆكی رفاندنی ژنێك و هەڵهاتنی گەنجێك لەهەولێرەوە بۆ ئەوروپا – شکۆی کوردستان\nدەستپێک/ڕۆژنامە/چیرۆكی رفاندنی ژنێك و هەڵهاتنی گەنجێك لەهەولێرەوە بۆ ئەوروپا\nدوای ئەوەی دو گەنج یەكتریان خۆشدەوێت و لەلایەن كەسوكاری كچەكەوە دەبینرێن، گەنجەكە هەڵدێت بۆ ئەوروپا و خوشكەكەشی لەناو شاری هەولێر دەڕفێنرێت و دەستدرێژی دەكرێتەسەر.\nرۆژنامەی شكۆی كوردستان كە لەسەرچاوەیەكەوە وردەكاری چیرۆكەكەی زانیوە بڵاویكردەوە، ” ئافرەتێك لەگەڕەكێكی شاری هەولێر دەفڕێنرێت ، چیرۆكەكەش بەمجۆرە دەستپێدەكات كاتێك رۆژێك دوای نەورۆزی 2021 (مهاباد شیمال رەمەزان) لەماڵ دەچێتەوە دەرەوە لەدەوروبەری كاتژمێر 2:00-ی پاشنیوەڕۆ بۆ سەردانی بەرگدرویەك، لەلایەن ئۆتۆمبێلێكی جامڕەشەوە دەڕفێنرێت و دەبرێت بۆ شوێنێكی نادیار، لەدوای ئەوەی دەستدرێژی دەكەنە سەر بەچاوبەستراوی بۆ چەند جارێك، لەدوای دوو رۆژ لەقەراغ شاری هەولێر ئازادی دەكەن.\nلای خۆیەوە رۆژنامەی باس نیوز لەپرسیارێكدا لەگەڵ خاڵی ئافرەتەكە بەناوی (كامەران محمد ئەمین) باسی لەوە كرد كە كێشەیان لەگەڵ هیچ لایەنێك نیە، بەڵام خوشكەزاكەم (محمد شیمال رەمەزان) بەهۆی كێشەیەكی كۆمەڵایەتییەوە لەمانگی هەشتی 2017 كوردستانی جێهێشتوە، لەبەرئەوەی لەپەیوەندییەكی خۆشەویستیدا بوە و لەگەڵ خۆشەویستەكەی بینراوە لەلایەن كەسوكاری كچەكەوە، بەهۆی عورفی عەشایەریشەوە ئەوە قبوڵنەكراوە و هەڵهاتوە.\nهەروەها خاڵی ئافرەتەكە دەڵێت” ئێمە دڵنیاین كە رفاندنی مهابادی خوشكەزام بەهۆی كێشەی خوشكەزایەكی دیكەمەوە (محمد شیمال رەمەزان) بوە كە هەڵهاتوە بۆ ئەوروپا، به‌هۆی ئه‌وه‌ی ژیانی له‌ژێر هه‌ڕه‌شه‌و مه‌ترسیدا بوه.”\nرۆژنامەكە ئەوەشی ئاشكراكردوە كە گومانلێكراو سەربە عەشیرەتی زێبارییە.\nشایانی باسە ئەم بابەتە لەتۆڕە كۆمەڵایەتییەكان كاردانەوەی زۆری بەدوای خۆیدا هێنا و داواكرا رفێنەرانی ئەو ژنە دەستگیربكرێن.\n[:ckb]ژمارە (11)ی رۆژنامەی شكۆی كوردستان بڵاوكرایەوە...كلیك بكە بۆ خوێندنەوەی تەواوی بابەتەكانی[:]\n[:ckb]"بكوژ"ی دو خوشكەكەی چەمچەماڵ خۆی ڕادەستی هێزەكانی پۆلیس كرد[:]


بەرپرسانی عێراقی و خانەنشینە ئەمریكیەكان دەڵێن، لەئێستادا فڕۆكە ئێف 16-ەكانی عێراق ناتوانن وەك پێویست كاروبارە پێویستەكانی شەڕ بەڕێ بكەن و بەهۆی كشانەوەی دوو كۆمپانیای ئەمریكی تایبەت بە ڕێكخستنى كاروبارە لۆجستی و تەكنیكیەكانی ئەو جۆرە فڕۆكەیە لەبنكەی بەلەد، پشێوی و بێسەرووبەری بڵاوبووەتەوە.\nماڵپەڕی (iraq oil report) ڕاپۆرتێكی دوور و درێژی لەسەر ڕوداوەكانی بنكە سەربازییەكانی باكوری شاری بەغدا بڵاوكردوەتەوە و تیایدا چاوپێكەوتنى لەگەڵ 12 بەرپرسی عێراقی و خانەنشینی ئەمریكیدا كردووە كە داوایان كردووە ناوەكانیان ئاشكرا نەكرێت.\nڕاپۆرتەكە ئاماژە بۆ ئەوە دەكات، بەرنامەكانی عێراق بۆ فڕۆكەی ئێف 16 كە لەماوەكانی پێشوودا نیشانەی هاوبەشی نێوان ئەمریكا و عێراق بوو لەئێستادا پشێوی و بێسەرووبەری ڕویتێكردووە بەشێوەیەك فڕۆكەوانەكان ناتوانن وەك پێویست بەئەركەكانیان هەستن لەدژی چەكدارانی داعش.\nئاماژە بۆ ئەوەش كراوە، دابەزینی توانا سەربازییەكان بووەتە هۆی تێكچوونی پەیوەندیە ئەمنییە فراوانەكانی نێوان بەغدا و واشنتۆن و بەرپابوونی گەندەڵیەكی بەربڵاو لەعێراقدا.\n"This is the biggest money hole in Iraq." I investigated criminal schemes, corruption and negligence at Balad Air Base in Iraq for @iraqoilreport https://t.co/vNi9rUAyTX\n— Cathy (@CathyOtten) August 12, 2020\nهەر بەگوێرەى ڕاپۆرتەكە ئەو دۆخە پرسیارگەلێکى زۆری بەدوای خۆیدا هێناوە لەبارەی سروشتی پەیوەندییەكانی هێزە ئاسمانیەكانی عێراق و كۆمپانیای سالی پۆرت كە بەرپرسە لەدابینكردنی خۆراك و ئامادەكردنی شوێنی نوستن و وزە و پێداویستیەكانی دیكە بۆ بنكەی ئاسمانی بەلەد.\nكۆمپانیای (سالی پۆرت گلۆباڵ)ی ئەمنیی كە بارەگاكەی لەویلایەتی ڤیرجینیایە، هەستاوە بەدابینكردنی پێداویستیەكانی بواری ئاسایش بۆ فڕۆكەی ئێف 16ی ئەمریكیی كە پێكهاتووە لە 34 فڕۆكە لەبنكەی ئاسمانی بەلەد و بەڵێندەرەكانی كۆمپانیای لۆكهید مارتن پاڵپشتی تەكنیكی و كاری چاككاری فڕۆكەكانیان گرتووەتە ئەستۆ.\nلەسەرەتای مانگی كانوونی دووەمەوە بەهۆی بۆردومانە موشەكییەكانی میلیشیاكانی سەر بەئێرانەوە لەتۆڵەی كوژرانی قاسم سولەیمانیدا كارمەندانی ئەو كۆمپانیایە لە بنكەی بەلەد كشانەوە.\nپێشتر بەرپرسانی ئەمنیی عێراق ڕایانگەیاند، زیاتر لە 90%ى ڕاوێژكارە ئەمریكیەكان و كارمەندانی كۆمپانیاكانی لۆكهید و سالی پۆرت لەبنكەی سەربازی تاجی و هەولێر كشاونەتەوە.\nلەكۆتایی مانگی تشرینی دووەمی ساڵی ڕابردووەوە، بنكە سەربازییە عێراقییەكان كراونەتە ئامانجی بۆردومانە موشەكییەكان و دەیان موشەك بەر ئەو بنكانە كەوتوون كە لەیەكێكیاندا بووە هۆی كوژرانی خانەنشینێكی ئەمریكی.\nلەو كاتەشەوە تا ئێستا بۆردومانە موشەكییەكان بۆ سەر بەرژەوەندییەكانی ئەمریكا لەعێراقدا بەشێوەی نیچمە ڕۆژانە بەردەوامە بەتایبەت بۆ سەر ناوچەی سەوز و باڵیۆزخانەی ئەمریكا لەبەغدا.


وڵفسبۆرگ و لیۆن یاری کۆتایی چامپیۆنس لیگی خانمان دەکەن · Kurdsport\nدەستپێک/هەواڵ/وڵفسبۆرگ و لیۆن یاری کۆتایی چامپیۆنس لیگی خانمان دەکەن\n226 بە خولەکێک دەخوێندرێتەوە\nپاش ئەوەی ھەردوولا رۆژانی ٢٥ و ٢٦ی ئابی ٢٠٢٠ لەقۆناغی پێش کۆتایی ١٩ەیەمین خولی تۆپی پێی جامی یانە پاڵەوانەکانی ئەوروپا-ی وەرزی ٢٠١٩-٢٠٢٠ بۆ خانمان بەیەک ئەنجام (١-٠) لەتیپی یانەکانی بەرشەلۆنە-ی ئیسانی و پاریس سان جێرمان-ی فەڕەنسی-یان بردەوە، رۆژی یەکشەممەی داھاتوو ٣٠ی ئابی ٢٠٢٠ ھەردوو تیپی خانمانی یانەکانی وڵفسبۆرگ-ی ئەڵمانی و ئۆڵۆمپیک لیۆن-ی فەڕەنسی پاڵەوانی پێشووی خولەکە یاری کۆتایی لەیاریگای ئەنویتا لەشاری سان سباستیان-ی ئیسپانیا ئەنجامدەدەن.\nلەقۆناغی پێش کۆتاییدا وڵفسبۆرگ ١-٠ لەبەرشەلۆنە و ئۆڵۆمپیک لیۆن ١-٠ لەپاریس سان جێرمان-ی بردەوە و گەیشتنە یاری کۆتایی و بۆ جاری چوارەمە ھەردوولا بۆ یارییەکە سەردەکەون و پێشووتر سێ جاری تر لەیاری کۆتاییدا رووبەڕووی یەک بوونەتەوە و یەکەمجار وەرزی ٢٠١٢-٢٠١٣ یانەی وڵفسبۆرگ براوە بووە و دووجارەکەی تریش یانەی ئۆڵۆمپیک لیۆن لەوەرزەکانی ٢٠١٥-٢٠١٦ و ٢٠١٧-٢٠١٨دا.\nتیپی خانمانی یانەی لیۆن بۆجاری نۆیەمە دەگاتە یاری کۆتایی و خاوەنی ٦ نازناوە لەوەرزەکانی (٢٠١٠-٢٠١١، ٢٠١١-٢٠١٢، ٢٠١٥-٢٠١٦، ٢٠١٦-٢٠١٧، ٢٠١٧-٢٠١٨، ٢٠١٨-٢٠١٩) و ٢ جاری تریش لەوەرزەکانی (٢٠٠٩-٢٠١٠ و ٢٠١٢-٢٠١٣) دووەم بووە و تیپی خانمانی یانەی وڵفسبۆرگ-یش بۆجاری پێنجەمە لەیاری کۆتاییدا خۆی دەبینێتەوە و خاوەنی ٢ پلەی یەکەمییە لەوەرزەکانی (٢٠١٢-٢٠١٣ و ٢٠١٣-٢٠١٤) و هەروەها خاوەنی ٢ پلەی دووەمیشە لەوەرزەکانی (٢٠١٥-٢٠١٦ و ٢٠١٧-٢٠١٨)دا.\nهه‌ردوو هێرشبه‌ره كورده‌كه گۆڵیان له‌یانه‌كانى یه‌كتر كرد


ئێمە کێین؟دەستەى بەڕێوەبەرەكان\nسيروان سابير موستەفا\nدامەزرێنەرى كۆمپانياى كۆرەك تيليكۆمە لە ساڵى 2000، سەرۆكى دەستەى كارﮔێرِييە. وەكو بەڕێوەبەرى ﮔشتى كارى كردووە لە ساڵى 2001 تا 2009. رۆڵى كاراى هەبووە لە بەرەوﭘێشبردنى کۆرەك. لە دەرەنجامى ﭼاﻵكيەكانيدا كۆرِەك تيليكۆم بووەتە يەكێك لە كۆمپانيا هەرە ﭘێشكەوتووەكان لە بوارى خزمەتگوزارى ﮔەياندن لە سەرانسەرى عيراقدا.\nد. حەميد عەقراوی\nخاوەن ئەزمونى 35 ساڵە لە بوارى ﮔەياندن و كارﮔێری تەكنۆلۆژيا. يەكێكە لە دەستەى دامەزرێنەرانى كۆمپانياى كۆرەك تيليكۆم.\nوەكو وەزيرى ﮔواستنەوەو ﮔەياندن لە هەرێمى كوردستان ﭘۆستى هەبووە بەر لەوەى ئەم كۆمپانيايە دابمەزرێت. د. حميد عقراوي خاوەنى برِوانامەى PhD. لە بوارى ئەندازيارى كارەبايى لە زانكۆى لۆفين لە بەلجيكا.\nئيهاب فەخرى عەزيز باسيليۆس\nوەكو بەرﭘرسى بەشى دارايى و ﮊمێريارى كار دەكات و ئەم ﭘۆستەى لە ساڵى 1999 ەوە وەرﮔرتووە .\nزۆر ﭼالاك و كارايە لە جێبەجێكردنى كارەكان و ڕۆلی سەركەوتووی هەبووە لەبەرەوپێشبردنی كۆمپانياى ئەجیلیتی کە ببێتە یەكیك لە کۆمپانیا سەرکەوتووەکانی جیهان لەبواری لۆجيستى.\nئيهاب وەكو بەرﭘرسى ﮊمێريارى سەرﭘەرشتى كارەكانى دارايى و ﮊمێريارى كۆمﭘانيا دەكات لەسەر ئاستى جيهاندا و راﭘۆرتى ﭘێويست ئامادە دەكات و ﭘلانی دارايى و ﮊمێريارى بۆ كۆمﭘانيا ئەنجام دەدات و هەوڵ دەدات كۆمپانيا باشترين دەرەنجام بە دەست بهێنێت. رۆڵى زۆر كارا و كاريگەرى هەبووە لە هەموو ﭘرۆﮊە هاوبەشەكانى كۆمپانيا كەوا لەﮔەڵ لايەنى تر ئەنجامى داوە و ﭘلان و ستراتیژيەتى تايبەتى بۆ ئەو مەبەستە داڕشتووە تا باشترين دەرەنجام بەدەست بێنێت لە ﭘرۆﮊە هاوبەشەكان.\nدیپاك جايان تيلال جان\nبەرِێوەبەرى بەشى ﮊمێريارییە لە ﭘرۆﮊەكاندا و سەرﭘەرشتى تيمەكانى كاركردن دەكات و رۆڵى زۆر شياو وشايستەى هەيە لە ﭘلان دانان و خوێندنەوەو شیكردنەوەى بازاڕ. هەروەها يەكێكە لە كارمەندە بەتواناكان لە بوارى لۆجستى و ﭼۆنيەتى ﭘێشكەشكردنى باشترين خزمەتگوزارى.\nئەجيليتى يەكێكە لە كۆمپانيا زلهێزەكانى جيهان و باشترين خزمەتگوزارى لۆجستى لە سەرتاسەرى جيهان ﭘێشكەش دەكات بە بەهاى 6 مليار دۆلار ساﻵنە مامەڵەى بازرﮔانى دەكات كە نزيكەى 22000 و 550 ئۆفيسی هەیە لە 100 وڵاتدا لە سەرانسەرى جيهان.\nلە ساڵى 2007 ەوە لەﮔەڵ كۆمپانياى كۆرەك كاردەكات لە ساڵى 2009 بوو بە بەرِێوەبەرى كارﮔێڕى، خوێندنى لە وڵاتی هۆڵەندا تەواوكردووە . نەوزاد زۆر جۆرە ﭘۆستى كارﮔێڕى لە كۆمپانياى كۆرەك تيليكۆم و كۆمپانياكانى ترى بوارى خزمەتگوزارى مۆبايل وەرﮔرتووە وەكو كۆمپانياى PTT لە هۆڵەندا و كۆمپانياى KPN و سەنتەرى IT نێودەوڵەتی Atos Origin\nڕايمۆند سەمير زينا رەحمە\nلە بوارى لە زۆر بواردا كاریكردووە هەر لە بوارى دارايى و ﮊمێريارى و بانك تا دەﮔاتە ڕاﮔەياندن و بەرێوەبردن. وەكو بەرِێوەبەرى ﮔروپی ZR كارى كردووە . رايمۆند زۆر ئەزموون و تازەﮔەرى ﭘێشكەش بە كۆمپانياى كۆرەك تيليكۆم كرد.\nلە ماوەی ئەزموونەکەيدا زۆر جۆرەكارى بە ﭘێز و تازەﮔەرى ئەنجامداوە کە بۆتە هۆكارێك بۆ ﮔەشەسەندن و بەرەو ﭘێشبردنى زۆر جۆرە دامەزراوە و كۆمﭘانياكان.\nوەكو ياريدەدەرى بەرِێوەبەرى ﮔشتى كۆمپانياى فرانس تيليكۆم كارى كردووە و لە كيشوەرى ئەفەريقا، رۆﮊهەڵاتى ناوەڕاست و ئاسيا. لەم شوێنانە زۆر جۆرە ﭘۆستى هەستيارى وەرﮔرتووە لە ڕووی كارﮔێڕى و بەڕێوەبردن لە كۆمپانياكانى تيليكۆم و ئينتەرنێت و بوارى تريش تا دەﮔاتە كۆمپانياى كۆرەك تيليكۆم.\nلە ساڵى 2004 تا 2006 وەكو بەڕێوەبەرى ﮔشتى بە وەكالەت لە كۆمپانياى فرانس تيليكۆم كارى كردووە.\nمارك لە زانكۆى ليۆن لە فەرەنسا خوێندنى تەواو كردووە لە بوارى بەڕێوەبردن و كارﮔێڕى و ديپلۆماسيەتدا.


8/14/2020 12:05:00 PM 119 جار خوێندراوەتەوە\nبۆ چارەسەری ئەم كێشەیە‌و پەیوەست بە چۆنێتی مامەڵەكردن لەگەڵ كەسانی بانگهێشتكراو، پێویستە دەزگاكانی راگەیاندن، بەپێی پسپۆری‌و تایبتمەندێتی، میوانەكانیان بانگهێشتبكەن‌و بەم شێوازانە بیانناسێنن: (ئاوات عەلی- دكتۆرا لە ........)، یان ( ئاوات عەلی- پسپۆڕی بواری........)، یان (ئاوات عەلی- مامۆستای ........ لە زانكۆی سلێمانی). یاخود (ئاوات عەلی توێژەری............)، ئەوكاتە رزگاریان دەبێت لە مەرجی پێشوەختی میوانەكانیان‌و دەشتوانن ئەو كەسانە بەپێی پسپۆرییان بانگهێشتبكەن، كە بڕوانامەی ماستەر یان دكتۆرایان هەیە‌و مامۆستای زانكۆ نین.\nتەنگژە و رەخنە\n(نا) بۆ ئەنجومەنی باڵای میدیا لە هەرێم\nNRT ،ئامرازێكی سیاسی بۆدێواندنی كەسێك\nتمەن دابەزینێكی پێوانەیی دیکەی تۆماركرد


وتەكانی سەرۆك بارزانی.. ئاماژەیەك بۆ چارەسەری كێشەكانی كوردستان و عێراق\n:: PM:08:37:10/06/2019 \nوتارەكەی ئەمڕۆی سەرۆك بارزانی لە شەقامی كوردستان و عێراق كاردانەوەی لێ كەوتەوە و وەك چەترێك بۆ ئاشتەوای دەبینرێ لەماوەی چەند ساڵی داهاتوو، بەتایبەت كە ئێستە پێوەندییەكانی نێوان هەرێمی كوردستان و بەغدا لە ئاستێكی جێگیر دایە.\nئەمڕۆ دووشەم 10ی حوزەیران، ڕێوڕەسمی سوێندخواردنی نێچیرڤان بارزانی سەرۆكی هەرێمی كوردستان بەرێوەچوو، لە ڕێوڕەسمەكەدا سەرۆك بارزانی لەبەردەم میوانانی كوردستانی و عێراقی و بیانی وتارێكی پێشكەش كرد و چەندان جار دووپاتی لەچارەسەری كێشەكان بە گفتوگۆ كردەوە هەروەك لە ئاستی ناوخۆی داوای چارەسەری كێشەكانی كرد.\nوتارەكەی سەرۆك بارزانی لەلایەن چاودێرانەوە وەك ئاماژەیەكی سەرەكی دەبنرێ بۆ ئاشتەوایی و بنەمای كاركردنی داهاتوو لەناوخۆ و دەرەوەی كوردستان.\nمەیادە نەجاڕ ئەندامی ئەنجوومەنی نوێنەرانی عێراق پێی وایە، وتارەكەی سەرۆك بارزانی ئاماژەیەكە بۆ ئاشتەوایی و یەكخستنی ناوماڵی كورد.\nنەجاڕ بۆ "وشە" گوتی، بۆ ئەو قۆناغەی كوردستان و عێراق وتارەكەی سەرۆك بارزانی گرنگی تایبەتی هەیە، هەوڵێكە بۆ ئاشتەوایی لە عێراق و ناوچەكە. هەروەك ڕوونی كردەوە كە سەرانی عێراق لە ڕێی ئەو وتارەوە بۆیان دەردەكەوێ كە كورد بەردەوام لەگەڵ چارەسەری كێشەكاندایە.\nپەرلەمانتارەكەی عێراق ئاماژەی بۆ ئەوە كرد، كە سەرۆك بارزانی خۆی وەك چەترێك وایە بۆ چارەسەری تەواوی كێشەكانی عێراق و كوردستان و ناوچەكە، ئەوەیشی ئەمڕۆ لە وتارەكەی ئاماژەی بۆ كرد دووپات كردنەوەبوو لەسەر پێشخستنی وڵات و چارەسەری كێشەكان بە گفتوگۆ.\nلەسەر ئاستی ناوخۆی كوردستانیش وتارەكەی بارزانی كردنەوەی دەرگەیەكی تر بوو بۆ چارەسەری كێشەكان و یەكلا كردنەوەی كۆیی پرسەكان، وەك ئەوەی داوای كرد لایەنە سیاسییەكانی كوردستان كێشەكانیان چارەسەر بكەن. ستار نووری چاودێری سیاسیی پێی وایەكە وتارەكەی سەرۆك بارزانی ئاماژەیەكی گرنگە بۆ چارەسەری كێشەكان.\nڕوونیشی كردەوە كە بە ئاماژەدان هاتنە پێشەوەی قۆناغێكی نوێ پێویستە كورد بەشێوەیەكی تر خۆی ئامادە بكات و لەگەڵ پێكهێنانی حكوومەتی داهاتووی كوردستان ڕووبەڕووی ئاڵنگارییەكان ببێتەوە.\nدەقی وتەكانی سەرۆك بارزانی\nزۆر سوپاستان دەكەین بۆ خێرهاتنتان و زۆر خۆشحاڵین بە هاتنتان.\nسوپاس بۆ خوای گەورە كە یارمەتیداین بۆ رێكخستنەوەی دۆخی هەرێمی كوردستان بەتایبەتی دوای هەڵبژاردنی 30ی ئەیلووی ساڵی رابردوو. سوپاس بۆ گەلی كوردستان، بۆ خۆڕاگرییان بەرانبەر زۆر لە تەحەدیات و پیلانی جۆراوجۆر، سڵاو لە گیانی پاكی شەهیدان.\nلە ئەنجامی هەڵبژاردنی 30 ئەیلوولی ساڵی رابردوو هەلومەرجێكی تازە هاتە پێشەوە، ئەوەبوو لە پرۆسەیەكی دیموكراتیدا سەرۆكایەتیی پەرلەمان هەڵبژێردرا، ئەمڕۆش سەرۆكی هەرێم سوێندی یاسایی خوارد و لە سبەینێوەش هەنگاوەكانی دامەزراندنی حكومەتی هەرێم دەست پێدەكات.\nلێرەدا من پیرۆزبایی لە نێچیرڤان بارزانی دەكەم و داوای سەركەوتنی بۆ دەكەم و بە هەموو توانایەك پشتگیری دەكەم.\nداوای جیددیم لە حكومەتی هەرێم و حكومەتی فیدراڵ ئەوەیە، كە پێكەوە هەوڵ بدەن هەرچی زووترە ئەو كێشانەی كە ماون چارەسەریان بكەن، بەتایبەتی ئەو كێشانەی كە لە ناوچەكانی دەرەوەی ئیدارەی هەرێم یان بڵێین ناوچەكانی كێشە لەسەر، چونكە رۆژبەڕۆژ كێشەكان زیاتر قووڵتر دەبن و جێگەی مەترسی جیددین. پێویستە بە حیكمەت و بە لێكتێگەیشتن و هەماهەنگی لەنێوان هەموو پێكهاتەكانی عێراق چارەسەری ئەو كێشانە بكرێت، بەپێی دەستوور.\nڕاستە داعش تووشی شكستی گەورە بووە، بەڵام داعش ماوە، هەڕەشەی داعش ماوە، هەروەها خەریكە خۆی ڕێكبخاتەوە و هاوبیری داعشیش ماون و هەردووكیان پێكەوە مەترسی جیددین لەسەر وڵاتەكە و ئەمن و ئاسایشی نەك هەر عێراق و هەرێمی كوردستان، بەڵكوو هەموو ناوچەكە و هەموو جیهان، بۆیە پێویستی بە وریاییەكی زۆر و هەماهەنگییەكی تەواو هەیە بۆ ڕووبەڕووبوونەوەی ئەو مەترسییە گەورەیە، جارێكی دیكە كارەساتی وەكو ساڵی 2014 دووبارە نەبێتەوە لەم وڵاتە.\nبۆ كێشەكانی ناوچەی ڕۆژهەڵاتی ناوەڕاستیش ئومێدەوارین كە هەموو لایەنەكان بە ئاشتی چارەسەری كێشەكان بكەن، چونكە بە تەئكید شەڕ لە بەرژەوەندیی هیچ لایەكدا نییە.\nلەناو هەرێمیشدا داواكارم لایەنە سیاسییەكان بە گیانی برایەتی و هەستكردن بە بەرپرسیارێتی كێشەكانی نێوخۆ چارەسەر بكەن.\nجارێكی تر بەخێرهاتنی هەمووتان دەكەم و زۆر سوپاستان دەكەم.


پێنووس 13, 06, 2018\nلە 18ی نیسانی ئەمساڵدا، ترامپ لە توویتێكدا نووسیی: مایک پۆمپیۆ لەگەڵ کیم جۆنگ ئوون، سەرۆکی کۆریای باکوور کۆ بووەوە. کۆبوونەوەکە زۆر بەباشی بەڕێوە چوو و پەیوەندیی باشیشمان دامەزراندووە. ئێستا وردەکاریی ئەنجامدانی لووتکە ئامادە کراوە. داماڵینی چەکی ئەتۆمی بابەتێکی مەزن دەبێت بۆ جیهان و، هەروەها بۆ کۆریای باکووریش. پاشان لە 21ی نیسان، ترامپ توویتێكی دیکەی بڵاو کردەوە و تێیدا نووسیی: کۆریای باکوور ڕازی بووە بە هەڵپەساردنی هەموو تاقیکردنەوە ئەتۆمییەکانی و داخستنی پێگەی تاقیکردنەوەکان. بەرەوپێشچوونێکی گەورەیە؛ چاومان لە لووتکەکەیە. هەر ئەوە بوو كە لە ڕۆژی 12ی حوزەیرانی ساڵی 2018دا كۆبوونەوەی لووتكە لە نێوان دۆناڵد ترامپ، سەرۆكی ئەمریكا و، كیم جۆنگ ئوون، سەرۆكی كۆریای باكوور، لە وڵاتای سەنگاپوور بەڕێوە چوو.\nبە شێوەیەكی گشتی ئەم دوو دەوڵەتە لەسەر ئەم دوو پرسە سەرەكییە ڕێك كەوتوون:\nكۆریای باكوور كۆتایی بە پرۆگرامە ئەتۆمییەكەی بهێنێت و هەموو چالاكییە ناوكییەكانی لەنێو بەرێت و ڕێگە بە كۆمەڵگەی نێودەوڵەتییش بدات پەسندی ئەو باباتە بكات یاخود پشتڕاستی بكاتەوە.\nلە بەرامبەریشدا ئەمریكا هەموو گەمارۆ و ئابڵووقە و سزاكانی سەر ئەو وڵاتە لا بەرێت و، هەروەها ڕێگە بدات كە وەبەرهێنەرانی بیانی بچنە ئەو وڵاتە و بەم پێیەیش كۆریای باكوور لە ڕووی ئابوورییەوە بەرەو پەرەپێدان و بووژانەوە بچێت.\nبۆیە دەتوانین بڵێین كە گرنگترین پرسی کۆبوونەوەکە داماڵینی چەکی ناوكیی کۆریای باکوور بووە؛ هەر بۆیە ترامپ جەختی کردەوە كە "لەگەڵ سەرۆک کیم جۆنگ ئوون واژوومان لەسەر داماڵینی چەکی ناوكی لە نیمچەدوورگەی کۆریا کردووە. سەرۆک کیم جۆنگ ئوون ئامادەییی نیشان داوە بۆ لەنێوبردنی سەرجەم ناوەندەکانی تاقیکردنەوەی چەکی ئەتۆمی و مووشەکی بالیستیكی".\nنیمچەدوورگەی كۆریا تاوەكوو كۆتایییەكانی سەدەی نۆزدەیەم و سەرەتای سەدەی بیستەم لە لایەن ئیمپراتۆرییەتی كۆریا بەڕێوە دەچوو؛ بەڵام لە ساڵی 1905 لە لایەن ژاپۆنەوە داگیر كرا و پاشان وەكوو بەشێك لە ئیمپراتۆرییەتی ژاپۆن ڕاگەیەندرا. پاش شكست و خۆبەدەستەوەدانی ژاپۆن بە ئەمریكا لە كۆتاییی جەنگی جیهانیی دووەم، باكووری ئەو وڵاتە (هێڵی 38) لە لایەن یەكێتیی سۆڤیەت و كۆمۆنیستەكان بەڕێوە دەچوو و، باشووری ئەو وڵاتە لە لایەن ئەمریكا و لایەنگرانی ڕاسترەوەی ڕۆژاواوە. بەڵام ناكۆكی و ململانێی نێوان ئەم دوو حكوومەتە، بووە هۆی هەڵگیرسانی جەنگی نیمچەدوورگەی كۆریا لە ساڵی 1950 و كوژرانی زیاتر لە دوو ملیۆن كەس؛ لە كۆتاییشدا لە ساڵی 1953 بە ئاگربەستێك، كە بووە هۆی دابەشبوونی ئەو نیمچەدوورگەیە بۆ سەر دوو دەوڵەتی كۆریای دیموكراتیكی گەلیی كۆریا و كۆریای باشوور، كۆتایی هات. ئێستا نزیكەی 70 ساڵە كە دوو سیستەمی جیاواز لە باكوور و باشووری ئەو وڵاتە پەیڕەو دەكرێت. تەنانەت ساڵنامەی كۆریای باشوور لە ساڵی 1912وە دەست پێ دەكات كە ساڵی لەدایكبوونی "كیم ئیل سونگ"، ڕێبەری كۆریای باكوور و باپیرەی ڕێبەری ئێستایە كە لە ساڵی 1994 كۆچی دوایی كرد و، كوڕەكەی، "كیم جۆنگ ئیل" لەو ساڵەوە تاوەكوو مردنی لە ساڵی 2011 سەرۆكی كۆریای باكوور بوو. هەرچەندە دوو جار دوو ڕێبەری ئەمریكا "جیمی كارتەر" (1994) و "بیل كلینتۆن" (2009)- بەڵام نەك وەكوو سەرۆككۆمار- سەردانی ئەو وڵاتەیان كردووە.\nلە پاش ڕووداوەكانی 11ی سێپتەمبەری ساڵی 2001، دانیشتنە شەشقۆڵییەكانی نێوان ئەمریكا و كۆریای باكوور و كۆریای باشوور و چین و ڕووسیا و ژاپۆن لە ساڵی 2003 لە پەكین بە مەبەستی چارەسەركردنی پرسی ئەتۆمیی كۆریای باكوور و داماڵینی چەك و هەڕەشە مووشەكییەكان لە نیمچەدوورگەی كۆریا، دەستی پێ كرد. پاشان لە ساڵی 2004 خولی دووەمی، درێژەی پێ درا؛ بەڵام بە هۆی ناكۆكی و باگرژیی نێوان كۆریای باكوور و ئەمریكا، ڕژێمی پیۆنگ یانگ ئەو دانوستاندنانەی لە ساڵی 2006 بەجێ هێشت و پاشان لە ساڵی 2008 گەڕایەوە ئەو كۆبوونەوانە. بەڵام هەموو ئەو كۆبوونەوە و دانوستاندنانە، بەبێ ئەنجام كۆتایی هات. لە ڕاستیدا جیاوازیی گەوهەری لە نێوان ترامپ لەگەڵ سیاسەتی ئۆباما ئەوەیە كە، "ترامپ" نایەوێت وەكوو ئۆباما كۆنترۆڵی كۆریای باكوور بسپێرێتە كۆریای باشوور، بەڵكوو خۆی وەكوو ئەمریكا لە ڕێگەی گوشار بۆ سەر چین و خودی كۆریای باكوور ئەوەی كردووە.\nدەقی لێكتێگەیشتنەكەی دۆناڵد ترامپ و كیم جونگ ئوون\nترامپ و ئوون بە پێداگری لەسەر ئەو خاڵەی كە دەستپێكردنی پەیوەندییەكی نوێ لە نێوان ئەمریكا و كۆریای باكوور پەیوەندیی بە ئاشتی و خۆشگوزەرانیی نیمچەدوورگەی كۆریا و جیهانه‌وه هەیە، هەروەها بە تێگەیشتن لەوەی كە دروستبوونی متمانەی دوولایەنە لە نێوانیاندا دەتوانێت پرۆسەی داماڵینی چەكی ناوكی بەرفراوان بكات، ڕای دەگەیەنن:\nئا- ئەمریكا و كۆماری دیموكراتیكی گەلی كۆریا پابەند دەبن بە بنیاتنانی پەیوەندییەكی نوێ لە نێوان ئەمریكا و كۆماری دیموكراتیكی گەلی كۆریا، بەپێی ویست و حەزی خەڵكی هەر دوو نەتەوەكە بە مەبەستی ئاشتی و سەركەوتن.\nب- ئەمریكا و كۆماری دیموكراتیكی گەلی كۆریا هەوڵ و كۆششە هاوبەشەكانیان بە مەبەستی بنیاتنانی سیستەمێكی ئاشتیی جێگیر و بەردەوام لە نیمچەدوورگەی كۆریا، دەست پێ دەكەن.\nپ- كۆماری دیموكراتیكی گەلی كۆریا بە پێداگری لەسەر ڕاگەیەندراوی 27ی ئەپریلی ساڵی 2018، پابەند بە هەوڵەكانی لەمەڕ داماڵینی چەكی ئەتۆمی لە نیمچەدوورگەی كۆریا دەبێت.\nت- ئەمریكا و كۆریای دیموكراتیكی گەلی كۆریا پابەند دەبن بە پرسە بەجێماوەكانی نێوانیان دەرباره‌ی دیلەكانی جەنگ و بزربووەكان لە جەنگدا؛ لەوانەیش گەڕاندنەوەی ئەو گرووپەی كە تاوەكوو ئێستا ناسراونەتەوە، چارەسەر بكەن.\nكاردانەوەی پسپۆڕان و ڕاگەیاندنەكانی ناوچەكە\n''ڕودی سیر" (Rudi Sirr)، ئابووریناس و ڕاوێژكاری ئابووریی سەرۆكی كۆریای باكوور پێی وایە كە، دەرفەتی ڕێككەوتنەكە دەتوانێت وا بكات كە ڕێبەری كۆریای باكوور لەو دەرفەتە بە مەبەستی چاكسازی و بووژانەوەی ئابووریی كۆریای باكوور كەڵك وەربگرێت، كە تەنانەت كاریگەریی كۆمەڵایەتییشی دەبێت.\n"ئانتۆنی ڕوگیرۆ" (Anthony Ruggiero)، كارناسی باڵای "دامەزراوەی بەرگری لە دیموكراسی" لە ئەمریكا بە هەواڵنێریی "ڕویتەرز"ی ڕاگەیاند كە: "جارێ ئەوە ڕوون نییە كە دانوستاندنی زیاتر بگاتە ئامانجی كۆتاییی خۆی كە بریتییە لە داماڵینی چەكی ئەتۆمی. بۆیە وا دەردەكەوێت كە ئەم دیدارە، دەسپێكردنەوەی دانوستانەكانەی پێشووترە كه لە خاڵی كۆتایییەكەی لە (10) ساڵ لەمەوبەر ڕاوەستابوو؛ بۆیە ئەمە به هەنگاوێكی گرنگ بۆ پێشەوە هەژمار ناكرێت." هەروەها "لی نان"(Li Nan) ، توێژەی باڵا لە دامەزراوەی سیاسەتە گشتییەكان "پان گول" (Pangoal) لە پەكین پێی وایە، كە ئەم دیدار و دانوستانانە زیاتر گرنگیی سیمبۆلیكیان هەیە؛ چونكە لەم دیدارەدا وردەكارییەكانی چۆنێتیی داماڵینی چەكی ئەتۆمی لە نیمچەدوورگەی كۆریا و بەڵین و گەرەنتییەكانی ئەمریكا بۆ كۆریا نەخراونەتە ڕوو؛ بۆیە زۆر زووە جارێ كە ئەم دیدارە بە خاڵێكی وەرچەرخان لە پەیوەندییەكانی نێوان ئەمریكا و كۆریای باكوور هەژمار بكەین.\n"لورنس براهام" (Laurence Brahm)سەروتارنووسی ڕۆژنامەی "چاینا دەیلی" بڕوای وایە، كە سڕینەوە و هەڵگرتنی سزا و ئابڵووقەكانی ئەمریكا و نەتەوە یەكگرتووەكان لەسەر كۆریای باكوور بەپێی لێكتێگەشتنی سەنگاپوور، لە خۆیدا شۆڕش یاخود ڕیفۆرمێكی ئابوورییە لە نیمچەدوورگەی كۆریا. چونكە بە بڕاوی ناوبراو بە هۆی سروشتی كۆریای باكوور، ئەو ناوچەیە دەتوانێت ببێتە هۆی بووژانەوەی ئەم نیمچەدوورگەیە و وڵاتانی ناوچەكە؛ هەروەكوو گەشەسەندن و بووژانەوەی چین لە هه‌شتاكانی سەدەی ڕابردوو و، ڤێتنام و لائۆس لە نه‌وه‌ده‌كانی سەدەی ڕابردوودا.\nهەواڵنێریی "یۆنهاپ" لە كۆریای باشوور ڕای گەیاند كە ئەم ڕێككەوتنەی بە بەرجەستەترین دانوستاندنی سەدە ناوزەد كرد و، ئاماژه‌ی به‌وه كرد كە دەتوانێت ببێتە هۆی سەرەتای گۆڕانكاریی ڕیشەیی لە نیمچەدوورگەی كۆریا. هەروەها ئەم هەواڵنێرە لە زمانی سەرۆككۆماری كۆریای باشوور ڕای گەیاند كە: بێ گومان داماڵینی تەواوەتیی چەكی ئەتۆمی لە نیمچەدوورگەی كۆریا، دەبێتە هۆی هاتنەئارای ئاشتییەكی جێگیر و بەردەوام لە ناوچەكەدا، تاوەكوو ئەو ناوچەیە لە جیهان بتوانێت سەردەمێكی نوێ لە مێژووی جیۆسیاسیی خۆی ئەزموون بكات.\nهەروەها هەواڵنێریی "تاس"ی ڕووسیا لە زمانی جێگری وەزیری دەرەوەی ڕووسیا، "لاڤرۆڤ"، ڕای گەیاند كە كرملین هەڵسەنگاندنیكی ئەرێنیی بۆ ئەم دیدارە هەیە، بەڵام ئەم ڕێككەوتنە كە لەوانەیە زۆر ئاسان و ساكار بێتە بەرچاو، كاتیك كە دەگەینە سەر وردەكارییەكان، ئەوە زۆر ئەستەمتر لەو شتەیە كە پێشتر بیرمان لێ دەكردەوە.\nشرۆڤە و كۆبەند:\nنیمچەدوورگەی كۆریا بەشێكە لە ستراتیژیی درێژخایەنی ئەمریكا لە ڕۆژهەڵاتی ئاسیا. ئەم ستراتیژییەیش دوو ئامانجی سەرەكی لەخۆ دەگرێت: 1- كۆنترۆڵكردنی چین لە ئاسیا و، هەروەها سوودوەرگرتن لە پەیوەندییەكانی لەگەڵ ئەو وڵاتە بۆ كۆنترۆڵكردنی كۆریای باكوور و چارەسەركردنی قەیرانی تایوان و، هەروەها دوورخستنەوەی چین لە ڕووسیا 2- كۆنترۆڵ و ڕووبەڕووبوونەوە لەگەڵ هەڕەشەكانی كۆریای باكوور و، هەروەها ڕێككەوتن لەگەڵ كۆریای باكوور.\nلێكتێگەیشتنی ئەمریكا و كۆریای باكوور، كە تاوەكوو ئێستا نزیكەی 65 ساڵ و سێ جیلی ڕێبەرایەتی لە كۆریای باكوور و (11) سەرۆككۆماری ئەمریكا نەیانتوانیوە چارەسەری بكەن، زیاتر ئەم دیدار و لێكتێگەیشتنەی دۆناڵد ترامپ و كیم جۆنگ ئوون بە جیاوازیی 38 ساڵ تەمەن و، هەروەها جیاوازی لە سیستەمی سیاسی، ئابووری و ...، هەستیار و چارەنووسساز دەكات. ئەگەر ئەم دیدارە ببێتە هۆی سڕینەوەی بارگرژییەكانی نێوان ئەمریكا و كۆریای باكوور و، هەروەها داماڵینی چەك لە نیمچەدوورگەی كۆریا، ئەوە دەتوانێت كاریگەریی قووڵی لەسەر ناوچەی باكووری ڕۆژهەڵاتی ئاسیا هەبێت و گۆڕانكاریی جیۆسیاسی لە ناوچەكە و جیهان دادەنێت و، هەروەها بە دیداری ساڵی 1972ی "ڕیچارد نیكسۆن"، سەرۆككۆماری ئەمریكا لە چبن دەشوبهێندرێت.\nلە ڕاستیدا ئەگەر ئەم دیدارە سەركەوتوو بێت، ئەوە هەم بۆ ترامپ و هەم بۆ ئوون بە سەركەوتن و دەسكەوتێكی مێژوویی دادندرێت. لە لایەك "ترامپ" لە پاش دەرچوونی لە ڕێككەوتنی ئەتۆمیی ئێران و وڵاتانی 5+1 و، هەروەها بارگرژی لە پەیوەندییەكانی لە ڕووی ئابوورییەوە لەگەڵ وڵاتانی ئەوروپی و، هەروەها لە لووتكەی وڵاتانی G7 لە كەنه‌دا پێویستی بەم سەركەوتنە هەبوو و، لە لایەكی تریشەوە ئوون وەكوو ڕێبەری كۆریای باكوور كە نزیكەی 70 ساڵە وەكوو هێزێكی ئەتۆمی بە دوای دانپێدانانه لە لایەن كۆمەڵگەی نێودەوڵەتییەوە، دەتوانێت لە كۆریای باكوور وەكوو سەركەوتنێكی مێژووی هەژمار بكرێت.\nبۆیە دەتوانین بڵێین:\nیەكەم: لە دوای 11ی سێپتەمبەر و ڕاگەیاندنی جەنگی دژەتیرۆر و سێگۆشەی شەڕەنگێزی (عێراق و ئێران و كۆریای باكوور) لە لایەن "جۆرج بۆش"، ئەمریكا هەوڵی داوە ئەو سێ وڵاتە كۆنترۆڵ بكات: ڕژێمی عێراقی ڕووخاند و سەرەتا سزای توندی سەپاندە سەر ئێران و پاشان ڕێككەوتنی ئەتۆمیی لەگەڵ واژوو كرد و پاشان ئەمریكا لەم ڕێككەوتنە هاتە دەرەوە؛ گوشار و سزای بێوێنەی لەسەر كۆریای باكوور دانا و پاشان ئێستا بەره‌و داماڵینی چەكی ئەتۆمی دەڕوات.\nدووەم: هەمان سیناریۆ لە لایەن ترامپه‌وه بۆ ئێران دانراوە. بەو واتایە كە بە بەرزكردنەوەی گوشار و سزا، یان ئێران بۆ هه‌میشه بە مەرجەكانی ئەمریكا ڕازی دەبێت، باخود سیستەمەكەی لەژێر گوشاری ناوخۆیی و ئەگەری هێرشی سەربازیی دەرەكیدا دەڕووخێت.\nسێیەم: چین ڕۆڵی سەرەكیی لەم دیدارەدا هەبووە؛ بەو پێیەی كە لە لایەك ناخوازێت جەنگ لەو ناوچەیە ڕوو بدات و، لە لایەكی تریشەوە لە جەنگێكی ئابووری لەگەڵ ئەمریكاوە تێوە بگلێت. بۆیە ڕێككەوتنی ئەمریكا و چین و، هەروەها گوشارەكانی ئەمریكا بۆ چین، هۆكاری سەرەكیی ڕازیبوونی كۆریای باكوورە.\nچوارەم: ڕووسیا نە لە ڕووری ئابووری و نە لە ڕووری سیاسییەوە ناتوانێت كۆریای باكوور بپارێزێت. هەروەها ڕووسیا نایەوێت كێشە هەڵپەسێردراوەكانی لەگەڵ ڕۆژاوا و ئەمریكا و گوشارە ئابووری و سزا دارایییەكانی زیاتر ببێتەوە. بۆیە ڕووسیا سەرەڕای نیگەرانییەكانی، بەم ڕێككەوتنە ڕازییە.\nپێنجەم: كۆماری ئیسلامی زۆر لەم ڕێككەوتنە نیگەرانە و بە شكستی خۆی دەزانێت؛ چونكە لە لایەك مۆدێلی كۆریای باكووری لە ڕووی پاراستنی سیستەم و ئاسایشی خۆی لە هەمبەر هێرشی ئەمریكا و هاوپەیمانەكانی لە ڕووی هەبوونی توانای دروستكردنی چەكی ئەتۆمی و مووشەكی پەیڕەو دەكرد و، لە لایەكی تریشەوە یەكێك لە وڵاتە هاوپەیمانەكانی كە تەنانەت تەكنەلۆژیی ئەتۆمی و مووشەكیی خۆی لەو وڵاتە بەدەست هێناوە لەدەست دەدات. هەروەها پاش سەركەوتنی ترامپ لەو كەیسەدا، ئەوە ئەمریكا بە متمانە و پرستیژی زیاترەوە گوشارەكانی بۆ سەر ئێران چڕ دەكاتەوە و لەوانەیە ترامپ ئەم جارە پاڵپشتیی ناوخۆیی و نێودەوڵەتییش بۆ دووبارەكردنەوەی ئەم سیناریۆیە لە هەمبەر ئێران، بەدەست بێنێت. بۆیە ئێران بەردەوام هۆشداری دەداتە كۆریای باكوور كە متمانە بە ئەمریكا نەكات.\nشەشەم: ئەگەر ئەم لێكتێگەیشتنە ببێتە هۆی ڕێككەوتن و پاشان داماڵینی چەكی ئەتۆمی لە نیمچەدوورگەی كۆریا و، هەروەها هێنانه‌ئارای ئاشتی و ئاسایشی جێگر لەو ناوچەیە، ئەوە گۆڕانی گەورەی جیۆسیاسی لەو ناوچەیە و، هەروەها ناوچەكانی دیكەیش دادەنێت. لە لایەكی تریشەوە ئەوە دەبێتە هۆی ئەوەی كە ئەو مۆدێلە لە سیاسەت و گوشاری هاوكاتی ئەمریكا، ببێتە هۆی هاتنەئارای مۆدێلی نوێ لە پەیوەندییە نێودەوڵەتییەكان و سیاسەتی جیهانی بە ڕیبەرایەتیی ئەمریكا و، بەم پێیەیش لە ڕۆژهەڵاتی ناوەڕاست و لە دژی ئێران و هاوپەیمانەكانی. ئەمەیش گۆڕانی گەورەی جیۆسیاسی دروست دەكات. لە لایەكی ترەوە، داواكاریی ترامپ بۆ گەڕانەوەی ڕووسیا بۆ G7 و، هەروەها ڕێككەوتن لەسەر پرسە جێناكۆكه‌كانیان، دەتوانێت هەموو هاوكێشە جیۆسیاسییەكان لە ڕۆژهەڵاتی ناوەڕاست بگۆڕێت. بۆیە پێویستە چاوەڕوان بین بزانین پێدانی گەرەنتیی ئاسایشی و ئابووری بە كۆریای باكوور، دەتوانێت ببێتە هۆی كۆتاییهێنان بە پرسی ئەتۆمی و مووشەكیی ئەو وڵاتە؟


گەشتی فڕۆكەوانی نێوان سلێمانی و تاران دەسپێدەكاتەوە - تۆڕی میدیایی خەڵک\nدوای وەستانی گەشتی فڕۆكەوانی نێوان سلێمانی-تاران بۆ ماوەیەكی زۆر بەهۆی ڤایرۆسی كۆرۆناوە، بڕیارە جارێكی دیكە لەسەرەتای مانگی داهاتووەوە گەشتەكانی نێوان هەردوولا دەستپبكاتەوە.\nبەپێی ڕاگەیەنراوێكی ئۆفیسی وەرگرتنی ڤیزەی ئێران لە هەرێمی كوردستان، كە وێنەی دەست (خەڵك) كەوتووە، كۆمپانیای فڕۆكەوانی (قشم ئایر) كە كۆمپانیایەكی فڕۆكەوانی ئێرانیە، لە لیستی گەشتەكانی خۆیدا گەشتی(تاران-سلێمانی-تاران)ی بۆ ناو سیستەمەكەی زیاد كردوە.\nهەر بەپێیی ڕاگەیەنراوەكە، كۆمپانیاكە، لە هەفتەیەكدا دوو گەشتی ڕۆیشتن و گەڕانەوەی داناوە، ئەوانیش ڕۆژانی یە كشەممە و چوار شەممەیە، یەكەم گەشتیش ڕۆژی 2-5-2021 لەنێوان تاران-سلێمانی كاتژمێر 3ی عەسر ئەنجام بدرێت.\nبڕیاری كردنەوەی گەشتەكانی نێوان سلێمانی و تاران لەكاتێكدایە، تاكو ئێستا هیچ لایەنێكی فەرمی لە سلێمانی و ئێران باسیان لێوەی نەكردوە، تەنیا هەندێك زانیاری نافەرمی بڵاوكراوەتەوە، كە كۆمپانیای (كیا-پرواز) ئۆفیسی شاری سنە بەم كارە هەستاوە و ئەو فڕۆكەیەشی دیاری كراوە جۆری (ئەیرباسی 320)ــە.\nئۆفیسی وەرگرتنی ڤیزەی ئێران لە هەرێمی كوردستان جەختیشی كردۆتەوە، هەموو كەسێك دەبێت پێش گەشتكردن ڤیزەی ئێران وەربگرێت و بڕیار و ڕێنماییە تەندروستیەكانیش جێبەجێ بكات.\nخەڵك- بە گوێرەی دواین ئامار، تووشبووانی ڤایرۆسی كۆرۆنا لە جیهاندا گەیشتە 147 ملیۆن و 91 هەزار و 849 حاڵەت. (زیاتر…)\n26 نیسان 2021 10.40 am\nخەڵك- ڕێكخراوی مافی مرۆڤی هەنگاو ڕایدەگەیەنێت، پێنج كۆڵبەری ڕۆژهەڵاتی كوردستان بە تەقەی ڕاستەوخۆی هێزەكانی سەر…


بەرنامەڕیژی بۆ ڕەمەزان | پایگاه اطلاع رسانی اصلاح\nپه‌یامی پێوه‌ندییه گشتییه‌كانی جه‌ماعه‌تی ده‌عوه‌ت و ئیسلاحی لقی پارێزگای كوردستان به‌هۆی ڕووداوی ته‌قینه‌وه له شاری حوسێن‌ئاوا (70)\nئیسلام و کورد (19,533)\n٣ـ ئیشی سەرجەم، بۆ نموونە نزا و پاڕانەوەی بەکۆمەڵ بۆ مرۆڤ ئاسانترە، ئەگەر وایە بەدوا کۆمەڵێک دابین کە گشتی چالاکییەکانی خۆت چ داب و دەستووری ئایینی و چ گرووپی لەگەڵ ئەوان جێبەجێ بکەی.\n٤ـ سەلماوە کە گەیشتن بە ئامانجە نووسراوەکان ئاسانترە لە گەیشتن بە ئامانجە خەیاڵیبەکان، ئەگەر وایە ئەو ئامانجانەی کە دەتانهەوێ لە ڕەمەزان جێبەجی بکەن بە تەواوی بیاننووسن.\n٥ـ هەر کەسێک بە مەبەستی کاری باش بێت و جێبەجێی بکات، خوا دە چاکەی بۆ دەنووسێ و هەر کەسێک بە مەبەستی کارێکی باش بێت و ئەو جێبەجێ نەکا، یەک چاکەی تەواوی بۆ دەنووسێت.\n٦ـ سەلماوە ئەو ئامانجانەی کە شیاوی هەڵسەنگاندن و ئەنازەگرتنن، زۆرتر لە ئامانجە گشتییەکان دێنەدی. بۆ نموونە لە بەرنامەی خۆت مەنووسە کە هەوڵ ئەدەم لە ڕەمەزان قوڕئان زۆر بخوێنم، بەڵکوو بنووسە: سێ جار قوڕئان لە سەرەتا تا کۆتایی دەخوێنم.\n۷ـ چوارخانەیێکی ڕۆژانە دروست بکەن و لەناو ئەودا کاتژمێرەکانی بەخەبەریی دیاری بکەن و لەسەری به‌رده‌وام بن، کاتژمێری خەو مەنووسن، واتە تا کاتێک کە هەست بە خەو نەکەن ڕامەکشێن.\n٨ـ دەرفەتێک بۆ تەنیایی لەگەڵ قوڕئان دابین بکەن و هیچ کات وازی لێ مەهێنن.\n٩ـ یەک یا دوو پڕۆگرامی تەلەویزیۆنی بەسوود هەڵبژێرن و ئەوانی دیکە واز لێ بێنن و ئەگەر بۆتان گرینگە دووپاته‌که‌ی لە پاش ڕەمەزان چاو لێ بکەنه‌وه.\n١٠ـ بۆ نوێژی تەڕاویح سەردانی یەک مزگەوت بکەن بە تایبەتی مزگەوتێک کە لە نوێژی تەڕاویحدا بە تەواوی لە سەرەتا تا کۆتایی قوڕئان دەخوێنیتەوە.\n١١ـ بەشێک لە قوڕئان بۆ لەبەر کردن و بەشێکیان بۆ خوێندنەوە دیاری بکەن، وا باشترە بۆ هەر کامەیان قوڕئانێکی جیاواز دیاری بکەن، وەکوو یێکتریش بێت کێشەی نییە.\n١٢ـ سەبارەت بە قوڕئان سێ ئیش جێبەجی بکەن: ئەلف: بەشێکی تایبەت بۆ لەبەرکردن دیاری بکەن ب: بەشێکی زۆرتر بۆ خویندنەوە ج: ئەو سووڕەتانەی کە زۆرتر دەیانخوێنیەوە بۆ شیکردنەوە دیاری بکەن.\n١٣ـ پێش هاتنی ڕەمەزان پلانێک ئامادە بکەن و چەندین کەڕەت پێداچوونەوە بەسەردا بکەن. بۆ ئەوەی کە بە نییه‌ت و دڵپاکییه‌کی باشتر بە پێشوازی ڕەمەزان بچن.\n١٤ـ کۆمەڵێک لەسەر ئەو بڕوایەن کە گرینگ ئەندازەی خوێندنەوەی قوڕئانە و هێندێکیش بۆ سەرەدەر و لێوردبوونەوە بایەخێکی زۆرتر دادەنێنن، پێشنیار دەکەم هەردووکیان پێکەوە کۆ بکەنەوە بە شێوەیه‌ک کە یەک له چواری کاتی قوڕئانخوێندنی خۆت بۆ ڕاڤەکردنی تەرخان بکەن.\n١٥ـ ئەگەر وا بڕیار بێ کە سەردانی کەسێکی بەخشندە بکەن، باش دەزانن کە چ داواکارییه‌کتان هەیە (باشترین نموونە هەر بۆ لای خوایە) ئەگەر وایە نزا و پاڕانەوەکانی خۆت دیاری بکە، خوا بەندەی پێداگری خۆش دەوێت.\n١٦ـ خەو و تەلەویزیۆن دەرفەتی زێڕینی ڕەمەزان بە خێرایی ده‌ڕفێنیت، بۆ هەر کام لە ئەم دووانە کاتژمێرک دابین بکەن و زۆرتر لەو کاتژمێرە بە ئەم دووانە سه‌رقاڵ مەبن. دەرفەتی ڕەمەزان بەخێرایی تێپەڕ دەبێ و کە سێک کە لە دەستی دەدا، زەرەری گه‌وره‌ی کردووە.\n١٧ـ گەورەترین هۆی بەزین، نەبوونی ئیڕادەی پلان دانانە. پێش لە ڕەمەزان دوو کاتژمێر بۆ نووسینی پلانی ڕەمەزان تەرخان بکەن و هەوڵ بدەن کە هەر ئامانجێکی کە دەنووسن، شایانی پێوانە و ئەنازەگرتن بێت.\n١٨- هێندێک که‌س ڕەمەزان بە بیانوو و دەرفەتێک بۆ خواردنی باشتر و تەماشای زنجیرە دراما و کێبەرکێی جۆراوجۆر چاو لێ دەکەن؛ بڕیار بدەن تا چ ڕادەیک دەتوانن گۆڕانکاری بەسەر ئەو بیڕوکەیەدا بێنن.\n١٩ـ عومەری کوڕی خەتتاب(خوای لێی ڕازی بێ) دەفه‌رموێت: ئەمن هێندە بیر لە قه‌بووڵبوونی نزا و پاڕانەوەکانم ناکەمەوە، ئەوەندەی کە بیر لە نزاکانم دەکەمەوە، ئاگەر وایە بۆ نزا بەرنامەڕێژی بکەن و ئەوان بە چەند بەش دابەش بکەن: نزا بۆ خۆتان، بۆ بنەماڵە، بۆ دۆستان و ناسیاوەکان و نه‌ته‌وه‌ی ئیسلام.\nبە هیوای ئەوه‌ی کە خوای باڵادەست نزاکانی ئێمە قبووڵ بکات.\n(و صلی الله علی نبینا محمد و علی آله و صحبه اجمعین)


دەست پێکردنەوەی دانوستانەکان له تورکیا پێویستە - Mehr News Agency\n8 avrêlê 2018 - 21:46\nNews Code 17913\nدەست پێکردنەوەی دانوستانەکان له تورکیا پێویستە\nسیاسه‌توانی به‌ناوبانگی کوردی تورکیا ڕایگەیاند کە پێویستە بۆ چاره‌سه‌ریی پرسه‌کانی تورکیا دانوستانێکی نوێ له‌و وڵاته ده‌ست پێبکاته‌وه.\nبە ڕاپۆرتی ئاژانسی هەواڵی مێهر، ئه‌حمه‌د تورک سیاسه‌توانی به‌ناوبانگی کوردی تورکیا و شاره‌وانی وه‌لاوه‌نراوی گه‌وره‌شاری ماردین له لیدوانێکدا وێرای ڕه‌خنه‌گرتن له ئۆپه‌راسیۆنه‌کانی سوپای تورکیا له عه‌فرین، وتی: حکوومه‌تی تورکیا بە پێی سیاسەتی نوێی هه‌وڵی بێدەنگ کردنی کورد له هەموو جێیەکدا ده‌دات، هه‌ر بۆیه هێرشی کردۆتە سه‌ر عه‌فرین. ئه‌و کاره به شێوه‌ی ئاشکرا سیاسه‌تی تورکیا له به‌رانبه‌ر کورده‌کان نیشان ده‌دات. بە هەر ڕادەیەک داواکاریی ڕه‌وا و ئازادی ڕاده‌ربڕین پەرە دەستێنێت، سیاسه‌تی سه‌رکوت کردنی کورده‌کانیش دەخرێتە رۆژەڤی کاریی ده‌وڵه‌ت.\nناوبراو له درێژه‌ی لێدوانه‌کانیدا دۆخی ئێستای له‌گه‌ڵ کووده‌تای ۱۲ی سێپتامبێری ۱۹۸۰ له تورکیا هه‌ڵسه‌نگاند و ڕاشیگەیاند: من لە ۱۲ی سێپتامبێری ئەو ساڵە له زیندانی ئامەددا بووم. ئەگەر ئه‌و ڕۆژه له‌گه‌ڵ ئه‌مڕۆدا هه‌ڵبسه‌نگێنین، ئەگەرچی ڕه‌هه‌نده‌کانی ئه‌شکه‌نجه له‌و ڕۆژانه‌دا لە وەسفدا ناگونجێن، به‌ڵام ئێستاکه دۆخه‌که زۆر جیاوازه. ئه‌مڕۆ به‌ره‌وڕووی ئایدیالۆژیایەک بووینه‌ته‌وه که تێده‌کۆشێت تێکڕای ڕێکخراو و پێکهاته‌کان بکاته یه‌ک به‌شه‌وه. باوه‌ڕتان بێت که ده‌زگای دادی ئه‌و ڕۆژانه به شێوه‌یەکی سه‌ربه‌خۆتر له چاو ده‌زگای دادی ئه‌مڕۆ ئه‌رکه‌کانی ڕاده‌په‌ڕاند. له سه‌رده‌مانی کووده‌تا له تورکیا هه‌میشه کورده‌کان ئامانجی سه‌ره‌کی بوونه.\nئه‌حمه‌د تورک ئاماژەی بەوەش دا: به پشت به‌ستن به‌و بابه‌ته که سیاسه‌تی ئه‌منی و سه‌ربازی له هیچ کوێی جیهاندا هیچ پرسێکی چاره‌سه‌ر نه‌کردوووه و سه‌ره‌ڕای تێکڕای شکسته‌کان، هه‌مدیسان ده‌بێ دیالۆگ و دانوستان بخرێتە رۆژەڤەوە و پڕۆسه‌یەکی نوێی دانوستانه‌کان ده‌ست پێبکرێته‌وه.


هاوسەرگیری منداڵان خەسارێکی مرۆڤییە ⋆\nهاوسەرگیری منداڵان خەسارێکی مرۆڤییە\nناچارکردنی کچانێک کە تەمەنیان لە ١٨ ساڵ کەمترە بە پێکهێنانی ژیانی هاوبەش واتە جۆرێک دەسترێژی سێکسی بۆ سەر منداڵان، یان خود فرۆشتنی ئەوان لە بەرامبەر پارەیەکی کەم، بێبەشکردنیان لە دەرفەتی درێژەدان بە خوێندن، یاری و منداڵی کردنیان، یان زەوتکردنی ئازادیی لەشیانە. ھاوسەرگیری کچان لە تەمەنی منداڵیدا هۆکارێکی سەرەکییە بۆ هەموو جۆرە خەسارێکی جەستەیی و سێکسی و خەمۆکی و تەنانەت دەتوانێ ببێتە ھۆی مردنیان لە کاتی منداڵبوون.\nبە پێی مادەی یەکی بەڵێن نامەی مافی منداڵان کە لە ساڵی ١٣٦٨ لە ڕێکخراوی نەتەوە یەکگرتووەکان پەسەندکراوە، پێناسەی منداڵ بەو شێوازە ھاتووە: ھەر کەس تەمنی ژێر ١٨ ساڵ بێت وەک منداڵ پێناسە دەکرێت، لەگەڵ ئەوەی کە تەمەنی یاسایی بۆ پێناسەی منداڵ لە ھێندێک وڵات کەمترە بەڵام ئەو بەڵێن نامەیە داوا لەو وڵاتانە دەکات کە یاساکانییان بۆ ١٨ ساڵ بگۆرن. بە پێی ئەو بەڵێن نامەیە ھەر وڵاتێک ئەو یاسایانەی پەسەند کردبێت پاراستنی مافی منداڵان دەبێ وەک ئەرکێک لەسەر شانیان بە جێی بێنن. ڕێکخراوی یونیسێف ھاوسەرگیریی منداڵان وەک جۆرێکی بەرچاو لە پێشێلکرانی مافی مرۆڤ پێناسە دەکات، و وەک نموونەیەک لە توندوتیژی سێکسی ناوی دەبات.\nھاوسەرگیری منداڵان یەکێک لە قەیرانە سەرەکییەکانی کۆمەڵگای ئەوڕۆی ئێرانە، منداڵانێک کە بە جێی چوون بۆ مەدرەسە و چێژوەرگرتن لە منداڵبوون ، لە یەک شەودا لە جیھانی منداڵییەوە دەنێردرێنە جیھانی گەورەساڵییەوە. لە ئێران پێش ھاتنەسەرکاری کۆماری ئیسلامی تەمەنی یاسایی بۆ پێکهێنانی ژیانی هاوبەش ١٨ ساڵ بۆ کچان و ٢٠ ساڵ بۆ کوران دیاری کرابوو بەلام ھاوسەرگیریی نێوان ١٥ تا ١٨ ساڵ بە ئێجازەی دایک و باب و حوکمی دادگاە ڕێگەپیدراو بوو، ئەو یاسایە بە ھاتنەسەرکاری کۆماری ئیسلامی بە بیانووی دژایەتی لەگەڵ شەرعی ئیسلام لە ساڵی ١٣٦١ کرایە ٩ ساڵ بۆ کچان و ١٥ ساڵ بۆ کوڕان، ئەو یاسایە لە ساڵی ١٣٧١ دووبارە ئاڵووگۆری بەسەر ھات و بۆ کچان کرایە ١٣ و بۆ کوران ١٥ ساڵ دیاری کرا.\nروانگەی پیاوسالارانە و بیری سوننەتی زاڵ بەسەر کۆمەڵگادا هۆکاری سەرەکیی باو بوونی ھاوسەرگیری منداڵانە کە بۆتە ھۆی ئازار پێگەیاندنی منداڵان. ئەو ڕوانگە پیاوسالارانەیە جگە لە یاساکانی ھەڵقوڵاو لە شەریعەت لە ژێر کاریگەری ھۆکارگەلی ژینگەیش دا ھەیە، بۆ نموونە پارێزگای خوراسانی رەزەوی بە پێی ئامارەکان زیاترین ڕێژەی ھاوسەگیریی لە تەمەنی کەمەوە بۆ کۆرانی لە نێوان ١٠ بۆ ١٤ ساڵدا و کچانی لە نێوان ١٥ تا ١٩ ساڵ ھەیە، لەو پارێزگایە زۆربەری ئەو ھاوسەرگیریانە لە نێو بنەماڵە و تایەفەدا دەکرێن، و منداڵی و گەنج بوونی بووکەکە وەکوو خاڵێکی باش و ئیمتیازێک حیساب دەکرێ.\nهاوسەرگیری منداڵان وەک یەکێک لە دیاردە نامرۆڤییەکان ڕۆژ لە پاش ڕۆژ لە سەرتاسەری جێهان بە تایبەت لە وڵاتانی دواکەوتوو ڕاگریراو وەک ڕۆژهەڵاتی ناوەڕاست و ئافریقا لە هەڵکشان دایە. هەروەها ئەو دیاردەیە لە ناوچە هەژارەکانی سەر سنوورەکان و قەراخ شارەکان زەقتر و بەرینترە.\nبە پێی ئامارەکان لە سەرتاسەری جیهان ٦٤٠ میلیۆن ژن لە تەمەنی ژێر ١٨ ساڵ هاوسەرگیریان کردوە و ساڵانە ١٢ میلیۆن کچ پێش گەیشتن بە تەمەنی ١٨ ساڵی هاوسەرگیری دەکەن بە واتایەکی تر هەر ٢ خولەک ١ هاوسەرگیری ژێر ١٨ ساڵ ڕوودەدات.\nئامارەکانی سەنتەری ئاماری ئێران باس لەوە دەکەن لە نێوان ساڵەکانی ١٣٨٣ تا ١٣٩٣، نیزیک بە ٤٢٠ هەزار کچی ژێر ١٥ ساڵ لە ئێران هاوسەرگیرییان کردووە، هەروەها بە پێی دوایین ئامارەکانی یونیسێف کە لە کۆتاییەکانی ساڵی ٢٠١٦ بڵاوکرایەوە ١٧ لە سەدی کچانی ئێران ژێر تەمەنی ١٨ ساڵ و ٣ لە سەدێش ژێر تەمەنی ١٥ ساڵ هاوسەرگیری دەکەن، ئەوەی دەبێندرێ لەو ساڵانەی ڕابردوودا ئەو ئامارانە هەروا بە ڕێژەیەکی بەرچاو لە هەڵکشان دایە و لە ساڵی ١٣٩٦ی هەتاوی زیاتر لە ٣٧ هەزار منداڵی ژێر ١٢ ساڵ هاوسەرگیرییان کردووە، هۆکاری ئەو ژمارە بەرچاوە بەڵام بۆ کوێ دەگەڕێتەوە؟\nهەژاریی ئابووری و کڵتووری و بێکاری و هەروەها فرۆشتنی منداڵان بۆ وەرگرتنی پارە یان شیربایی و کەمکردنەوەی تێچووی ئابووری خێزانی و ئالوودە بوون بە مادە هۆشبەرەکان، قومار و هەوەوەها شەرع و فقهی ئیسلامی وەک پێوەری سەرەکی یاسادانان پاش هاتنە سەرکاری کۆماری ئیسلامی هۆکارە سەرەکییەکانی ئەم کارەساتەن، بە پێی مادەی ١٠٤١ی یاسای مەدەنی کچێک کە تەمەنی ١٣ ساڵە بە مەرجی ئیجازەی باوکی دەتوانێت هاوسەرگیری بکات.\nهاوسەرگیری منداڵان خۆی دەبێتە هۆکارێک بۆ زۆر قەیرانی تر لە کۆمەڵگادا، زۆربەی ئەو منداڵانە پاش ماوەیەک تەڵاق دەدرێن، بە پێی دوایین ئامارەکان ٢٤ هەزار منداڵ پاش پێکهێنانی ژیانی هاوبەش لە مێردەکانیان جیابوونەتەوە، هاوکات دیاردەی ناچارکردنی کچانی کەمتەمەن بە لەشفرۆشی لە لایەن هاوسەرەکانیانەوە دیاردەیەکی نامرۆڤانەی دیکەیە کە بەرهەمی یاسا و کولتووری دژە ژن لە ژێر سێبەری حکوومەتی ئیسلامیدایە.\nلە ساڵانی ڕابردوو چالاکانی مەدەنی کاریان بۆ ئەوە کردووە کە تەمەنی پێکهێنانی ژیانی هاوبەش بۆ سەرووی ١٨ ساڵ بەرزبێتەوە بەڵام هەموو کات لە گەڵ دەسەڵاتی مەلاکان و فێرگە ئاینییەکان بەرەوڕوو بوونەتەوە و حکوومەتی ئیسلامی ئەو یاسا دژە منداڵ و مرۆڤانەی وەکوو خۆی هێشتووەتەوە و ئەو دیاردە کاولکارە هەروا ڕوو لە هەڵکشانە.\nPrevious ڕاسیسم و سێکسیزم ڕێخۆشکەری توندوتیژی لە شەڕدا\nNext هەشتی مارسی ژنان و كۆمەڵگای من!


شەنگال... زامێكی سارێژنەبوو\n03/08/2020 ژمارەی بینراو 189\nرۆژی 3ی ئابی 2014، رێكخراوی داعش شەنگالی داگیركرد، بە هەزاران كەسیان لە پیاو كوڕو كچ و ئافرەت و ژن و منداڵی ئێزیدی بە بێ هۆكار كوشت، یاخود بەدیلیان گرتن، تائێستاش چارەنووسی بە هەزاران كەس نادیارە.\nشەنگال كە دەكەوێتە چوارچێوەی مادەی ١٤٠ی "ناوچە كێشە لەسەرەكان"، هەردوو حكومەتی عیڕاق و هەرێمی فیدرال تا ئێستا لەسەری رێكنەكەوتوون، تا كاتی پەلاماردانی لەلایەن پارتی دیموكراتی كوردستان بەڕێوەدەبراو نزیكەی 11 هەزار پێشمەرگەی ئەو حزبە كە بەسەر چەند فەوج و لیوایەكدا دابەشكرابوون پارێزگاریان لەو قەزایە دەكرد.\nلەو تاوانەدا زیاتر لە (100) هەزار كوردی ئێزیدی ئاوارە بون و زیاتر لەشەش هەزار ئێزیدی دیكەش كەوتنە ژێر دەستی داعش، جگە لەوەش دەیان پیاوو ژنی ئێزدی لەلایەن چەكدارانی ئەو رێكخراوەوە كوژران و بێ سەروشوێن كران.\nنادیە موڕاد، كە ئێستا باڵیۆزی نیازپاكی نەتەوەیەكگرتووەكانە و براوەی خەڵاتی نۆبَل-ە، بۆخۆی یەكێك بووە لەقوربانیان ئەو پەلامارەی داعش و لەمانگی ئابی 2014 دا لەگەڵ سەدان كچ و ژنی دیكەدا رفێنرا، سێ مانگ لەلای گروپەكە ماوەیەوە پێش ئەوەی بە هاوكاری خێزانێكی عیراقی بەرامبەر بە پێدانی پارە رزگاری ببێت.\nنادیە، دوای رزگاركردنی و لەگێڕانەوەی ئەو مەرگەساتەی بەسەر ئێزدیەكاندا هاتووە، دەڵێت:" لە هەواڵەكاندا گوێمان لێبوو موسڵ گیراوە، بەڵام هەرگیز باوەڕمان بەوە نەبوو داعش دەگاتە لای ئێمەش بەتایبەت كە ئێمە لە گوندێكی دوورەدەست بووین، بەڵام داعش هات و ئەو هێزەشی كە بڕیاربوو ئێمە بپارێزێت رایكرد، ئێمەش هەوڵماندا رابكەین، بەڵام سەركەوتوو نەبووین، گوندەكەمان لە 15 مانگدا گیرا بە سەرپەرشتی سەركردەیەكی داعشكە پێیاندەوت (ئەبو حەمزە) ئێمە گواستراینەوە بۆ گوندی (كۆجۆ) لەوێ لە قوتابخانەیەكدا زیندانی كراین، خوێندنگاكە دوو نهۆم بوو، كچان و ژنان لەسەرەوە بوون و پیاوانیش لە خوارەوە."\nنادیە دەڵێت:" تیرۆرستانی داعش داوایان لە پیاوەكان دەكرد ببن بە موسوڵمان، هەركەسێكیش قبوڵی نەكردایە دەیانگواستەوەو دواتر دەیانكوشت، خۆمان گوێمان لە دەنگی تەقە دەبوو كە پیاوەكانیان دەكوشت. ئێمەش هەرچی مۆبایل و ئاڵتونمان پێبوو لێیان وەرگرتین، دواتر 150 كچیان بە دوو ئۆتۆمبێل گواستەوە، هەر لە ئۆتۆمبێلەكاندا هەوڵیاندەدا دەستدرێژیمان بكەنەسەر، بردیانین بۆ شوێنێكی دوور كە چەند كچێكی تری لێبوو رفێنرابوون، ئێمەش لێمان پرسین چیمان لێدەكەن، ئەوانیش وتیان: "داوای هاوسەرگیریتان لێدەكەن و ئەگەر رازیش نەبن دەستدرێژیتان دەكەنەسەر"، هەندێك لە كچەكانیان گواستەوە بۆ سوریا، ئەوانی تریش هەر لە عیراقدا هێڵرانەوە."\nنادیە زیاتر رووداوەكان دەگێڕێتەوەو دەڵێت:" چەكدارەكان دەهاتن بۆ ئەو خوێندنگایەی ئێمەی تێدا زیندانی كرابووین، لەنێوان پێنج كچدا دانەیەكیان هەڵدەبژاردو دواتر دەیانبرد بۆ ژوورێكی ترو پشكنینی جەستەیان بۆ دەكرد، ئەگەر بەدڵیان نەبوایە ئەوە دەیانگۆڕی بە كچێكی تر. من سێ خوشكی ترم لەگەڵدا بوو كەسێك هات كە تەمەنی نزیكەی 40 ساڵ بوو، هاتبوو تا من هەڵبژێرێت، بەڵام كچێكی تری هەڵبژارد، دواتر پیاوێكی تر هات كە پاسەوانی لەگەڵ بوو ناوی (سەلمان) بوو، منی هەڵبژاردو بردمی بۆ ماڵی خۆی، لەوێ داوای لێكردم موسوڵمان ببم، منیش رەتمكردەوە، وتم من سەرەتا دایكم دەوێت كە ئێوە رفاندوتانە، دواتر بردیانم بۆ شوێنێكی ترو سەلمان دەستدرێژی كردە سەرم، دوای دوو رۆژ منیان برد بۆ دادگایەكی موسڵ كەسێك كە قورئانی دەخوێندەوە وتی: سەلمان حەڵاڵت بێت، دواتر ناو و بڕی پارەو وێنەی منیان دا بە دادگاكە بۆ ئەوەی ئامادەبم بۆ هەركەسێك كە داوام بكات، هەركەسێك داوای كچێكی بكردایە پرسیاری لە بەرپرسەكەی دەكرد، لەسەر بڕی ئەو پارەی كە پێی دەفرۆشن، جارێكیتر چوومەوە ماڵی سەلمان شەوێك لەوێدا ماینەوە شەوی دواتر چووین بۆ ماڵی خاڵی و بەردەوام دەستدرێژیان دەكردە سەرم."\nنادیە دەشڵێت:" وەك كاڵایەك مامەڵەیان بە جەستەمانەوە دەكرد، بەكرێیان دەداین دەیانفرۆشتین، نرخەكان لەنێوان 400 هەزار دیناری عیراقی بۆ 800 دۆلاری ئەمریكی بوو. سەلمان خەڵكی موسڵ بوو، بەردەوام 6 پاسەوانی لەگەڵدا بوو، شەوان دەیبردمە حەمامەكەوە."\nرۆژی 13ی تشرینی دووەمی 2015 شەنگال جارێكی تری لەژێر چنگی چەكدارانی داعش دەرهێنراو ئازادكرایەوە،بەگوێرەی ئامارەكانی حكومەتی هەرێمی كوردستانیش بێت، لە 2014/08/03وە تاوەكو 2020/07/29 لە كۆی شەش هەزار و 417 ئێزدی رفێنراو لەلایەن داعشەوە، سێ هەزار و 530 كەسیان رزگاركراون و دوو هەزار و 887 ئێزدی لە دەستی داعش ماون یان هیچ شتێك لەبارەی چارەنووسیانەوە نازانرێت.


24/01/2021 3414 جار خوێندراوه‌ته‌وه\nئابوریناسێکی عێراقی پێشبینیدەکات گۆڕانکاری بەسەر ئەو نرخەی ئێستای دیناری عێراقیدا بێت، بەشێوەیەک لەبازاڕو مامەڵە ناوخۆییەکاندا بەهای ١٠٠ دۆلاری ئەمەریکی ١٥٠ هەزار دیناری عێراقی تێپەڕێنێت.\nبەگوێرەی پێگەی "IQ News"، عەلی خەلیل ئابوریناسی عێراقی ڕایگەیاندوە، دوای چاودێرییەکی وردی جوڵەی بازاڕی دراو لەعێراق، پێنوێنە ئابورییەکان ئەوە دەردەخەن کە لەبازاڕو مامەڵە ناوخۆییەکاندا نرخی گۆڕینەوەی ١٠٠ دۆلاری ئەمریکی ١٥٠ هەزار دیناری عێراقی تێدەپەڕێنێت.\nئه‌وه‌شى ڕونکردۆتەوە، حکومەت‌و لیژنەی دارایی‌و پەڕلەمان لەسەر ئەوە ڕێککەوتون کە نرخی هەر دۆلارێکی ئەمەریکی ١٤٥٠ دیناربێت، واتە ئەو نرخەی بانکی ناوەندی پشتی پێدەبەستێت.\nخەلیل ئه‌وه‌شى وت:"ڕێککەوتنی حکومەت‌و لیژنەی دارایی لەسەر ئەو نرخەی بانکی ناوەندی، وادەکات هەر ١٠٠ دۆلاری ئەمریکی بۆ ١٥٠ هەزار دینار بەرزبێتەوە".\nلە١٩ی کانونی یەکەمی ساڵی ٢٠٢٠، بانکی ناوەندی عێراق نرخی نوێی دیناری بەرامبەر بەدۆلار دیاریکرد، بەشێوەیەک یەک دۆلاری ئەمریکی بۆ وەزارەتی دارایی بە ١٤٥٠ دینارو نرخی یەک دۆلار بۆ بانک‌و نوسینگەکانی مامەڵەکردنی دراو بە١٤٦٠ دینارو بۆ هاوڵاتیانیش بە١٤٧٠ دینار دەبێت.\nحکومەتی عێراقیش ڕایگەیاندوە، لەپێناو پڕکردنەوەی بەشێک لەکورتهێنانی بودجەو چارەسەرکردنی قەیرانی دارایی، بەناچاری پەنای بۆ دابەزاندنی بەهای دینار بردوە، هەروەک بەڵێنیداوە ڕێگە نەدات دابەزاندنی بەهای دینار کاریگەی بکاتەسەر هاوڵاتیان‌و ڕێگە لەبەرزبونەوەی نرخەکانیش بگرێت.


كتێبی نوێژ : (140 – 149). – ماڵپەرى چاکسازى\nدەستپێک / فقهی شەریعەت / بەشی نوێژ (کتاب الصلاة) / كتێبی نوێژ : (140 – 149).\nتشرینی دووه‌م 9, 2017\tبەشی نوێژ (کتاب الصلاة), پەڕە نەگۆڕەکان, فقهی شەریعەت, فەرمودە 670 بینینەکان\nپێشووتر گەیشتن بە تەمەنى چل ساڵى.\nدواتر حکومەت یان گەڵ ؟\nکتێبى نوێژ :كتاب الصلاة: من باب (150 – 159).\nئەم مانگە: 50552


👫 پێشەوا نەبەرد کەسایەتییەکان\n📅 کاتی تۆمارکردن Feb 4 2018 10:53PM\n... [ زۆرتر... 👁] ✖ ✖ 0 1 ✔ 84% ✍ هـ.ب. 4-2-2018 22:53:34\n📝 سکاڵای یاسایی لەلایەن بزووتنەوەی ئیسلامی کوردستان لەسەر پێشەوا نەبەرد بەڵگەنامەکان\n📅 کاتی تۆمارکردن Feb 4 2018 10:11PM\nسکاڵای یاسایی لەلایەن بزووتنەوەی ئیسلامیی کوردستان [ زۆرتر... 👁] ✖ ✖ 0 1 ✔ 91% ✍ م.ب. 4-2-2018 22:11:38


تاریخ ایجاد در شنبه, 01 خرداد 1395 14:43\nهەمیشە خواردنی تایبەتی تایبەت بۆ سەرۆک سازدەکرێ. تایبەتی تایبەت بۆیە، چونکە لەو خواردنە تایبەتەی بۆ هاوڕێکانی (بڵێ سەرکردەکانی) تری دەوری مێزەکە سازدەکرێ، ناخوا و بگرە خواردنێکی تری یەکجار یەکجار تایبەتی بۆ دێنن. هاوڕێیانی تری دەوری مێزەکە وەک هەمیشە بە سەرسوڕمانەوە سەیری خواردنەکەی سەرۆک دەکەن و ئەگەرچی لە دەروونەوە دەزانن کە ئەم خواردنە لەبەر هۆکاری ئەمنییەتی جیاکراوەتەوە (بیری ژەهرخواردنکردنی سەرۆک دڵیان دەتەزێنێ)، بەڵام هەولدەدەن (بۆ خۆشی) بە نەوسنی و خۆشخۆراکیی سەرۆکەوە بیبەستنەوە. لە کاتێکدا لەسەر دۆخی وڵات قسەدەکەن و بە دەنگی بەرز پێدەکەنن، لە دەروونی خۆیاندا دوعا دەکەن و لەخوای گەورە دەپاڕێنەوە تەمەنی سەرۆک ئەوەندە درێژ بکا کە بتوانێ تا سەدان ساڵی تر پارو لە دوای پارو بە حەز و چێژی هەمیشەییەوە قووت بدا. سەرۆکیش بەڕاستی لەوە ناچێ بەم زووانە وازبێنێ! چێژی ئەو ئەبەدییە.\nهەڵبەت هەندێ لە هاورێیانی تری دەوری مێزەکە پێیان وایە هۆکاری خۆشخۆراکیی سەرۆک، کاری زۆر و بیرکردنەوەی لەڕادەبەدەریەتی. ئاخر ئەوە کە پلانی شۆڕش دادەڕێژێ و بەردەوام خەریکی پوچەڵکردنەوەی پیلانەکانی دوژمنە. ئەمەیش وزەیەکی تایبەتی دەوێ و بۆیە سەرۆک دەبێ بخوا، یەکجار بخوا،... هەڵبەت خواردنەکە نەک تەنیا لە نێوەڕۆکدا، بەڵکو دەبێ لە قەبارەیش دا فەرقی هەبێ. بە واتایەکی تر چ بە باری قوڵاییدا و چ بە باری پاناییدا.\nهەر لەبەر ئەمەیە کاتێک هەموو سەرکردە و هاوڕێیانی تری دەوری مێزەکە خواردنیان بۆ دێ، ئەوجا دەگاتە نۆرەی سەرۆک. ئەو حەزی لێیە سەرەتا بە بەسەرکردنەوەی خۆراکی بەردەمی هاوڕێیان ئیشتیای خۆی زیاتر بکاتەوە. ئەوسا پاش ماوەیەک بەشەکەی سەرۆک لە سەر دەورییەکی پان دێت (پانتر لە هی سەرکردەکانی دیکە). لە سەری، توێ توێ نانی گەرم و تازەی تەنوور دەبینرێ. هاوڕێیان دەزانن لەنێوان نانەکاندا کە هەڵمی گەرمی لێ هەڵدەستێ، چی تیایە. چینێک گۆشت، چینێک دڵ، چینێک جگەری بزن، چینێک کەباب، چینێک زیقەتۆرە، چینێک سینگی مریشک، چینێک رانە مریشک، چینێک جگەری قاز، چینێک جگەری مریشک و سەرئەنجام چینێک چەوری. رێک دە قاتی تەواو. ئەوسا لەگەڵی دۆی ترش و پیپسی دێت، لە گەڵ یەک کاسە پیازی سوور و پیازی زەرد، خەیارماست، کاسەیەک پڕی تەماتەی برژاو و سەرئەنجام جۆرەها سەوزە لە کەوەرەوە بگرە هەتا جەعفەری و گشنیز و پیازی تەڕ و رێحانە. سەرۆک کە قرقێنە دەداتەوە، بۆنی پیاز تا ئەوسەری ژوورە گەورەکە دەڕوا. گەر جوان وردبیتەوە دەڵێی ژوورەکە لە گۆشەکانیدا بەئاستەم رەنگی پیازی گرتووە.\nکە خواردنەکە دێت، سەرۆک ئیتر زۆر لە سەرۆک ناچێ. شتێک لە گەڵ خۆی دەیبا. دەبێتەوە بە مێرمنداڵێکی شۆخ و چەلەنگ. وەک ساڵی ساڵان (سەرۆک پێوەندێكی باشی بە مێژووەوە هەیە، وەک خۆی دەڵێ خەڵک و نیشتمان وەک بەری دەستی دەناسێ). قۆلەکانی هەڵدەداتەوە، کڕاواتەکەی شل دەکاتەوە و ئەوسا بەدەست بەردەبێتە خواردن. ئەو قەت کەوچک و چنگاڵ و کارد بەکار ناهێنێ، تەنانەت کاتێ میوانی هەرە گەورەیشی هەیە. مڵچە مڵچیشی وەک بۆنی قرقێنەکەی دەگاتە ئەو سەری ژوورەکە. ئەوجا هاوڕێیان دەبینن چلۆن ئەو بینا دە قاتە، یەک بە یەک بە دووای یەکتردا قاتەکانی دادەڕوخێ و هەمووی لە سکی گەورەی سەرۆکدا خاپوردەبن. ئەوەی دڵی هاوڕێیان زۆر خۆش دەکا ئەوەیە کە سەرۆک قەت (یان زۆر بەدەگمەن) لە کاتی خواردندا توورەدەبێ. ئەو هەمیشە کاتێک دەخوا، خۆشحاڵە و قسەی خۆش بۆ سەرکردەکانی تر دەکا. جۆکیان بۆ دەگێڕیتەوە، گاڵتەیان پێدەکا، بیرەوەرییە خۆشەکانیان لێدەگێڕێتەوە و جاری وایشە کە تەواو زەوق دەیگرێ، پلەیەک گۆشت بەگاڵتەوە بۆ یەکیان دەهاوێ. هەڵبەت هەڵیش دەکەوێ تووڕە بێت. ئیتر ئەمە ناخۆشترین کاتی ژیانە! لەکاتێکدا وردەنان و وردە گۆشت و پیاز و تەماتە لەدەمی دەردەپەڕنە دەرەوە، جوێن بە زەمین و زەمان دەدا و دەڵێ کە هاوڕێیان بوودەڵەترین بوونەوەرەکانی جیهانن. دەڵێ کە خەڵکی پێنازانن و هەربۆیە دەبێ قەمچی فەرامۆش نەکرێ. دەڵێ گەر ئەو نەبێ، نە هاوڕێیان و نە گەل و نە نیشتمان ئاداری بەسەر پادارەوە نەدەما. سەرۆک هەڵبەت تەنیا لەکاتی تووڕەبوونەکانیدا وردە لەدەمی دەرناپەڕێتە دەرەوە، ئەو هەمیشە لەکاتی خواردندا وەهایە، ئەوەندە بەپەلە دەخوا کە مێزەکەی بەردەمی و سەرڕانەکانی پڕدەبن لە وردە خواردن. هەربۆیە دەسماڵێکی گەورەی بە ملەوەیە کە دەگاتە سەر رانەکانیشی (زۆر رقی لە پیس بوونی جلەکانیەتی)، ئەو دەسماڵەی لە گۆشەکانیدا ئارمی حیزبەکەی پێوەیە و لە ناوەڕاستەکەیشیدا بیلاخێک کە کاتی خۆی لە ئەورووپا کە بە نیشانەی ئۆکەیە ok بینیبووی (سەرۆک لە پلانیدایە مانای بیلاخ لە نیشتمانی خۆی کە بەمانای گاڵتەپێکردن و سووکایەتی دێت، بگۆڕێ).\nسەرۆک لە کاتی ژەمەکاندا حەز ناکا جگە لەخۆی کەسی تر قسەبکا، مەگەر کاتێک خۆی پرسیاریان لێدەکا.هەربۆیە هاوڕێیان هەرهەموویان بێدەنگن. دوو پاسەوانەکەی پشتی سەری سەرۆک چاوەدێریی دۆخەکە دەکەن. ئەو پاسەوانانەی هاوڕێیان هەوڵدەدەن لە نیگای نیگاکانیان خۆیان بپارێزن. سەرۆک لە دڵی خۆیدا و لەبەر خۆیەوە سوێند دەخوا کە هێشتا هیچ کامیان نازانن رەنگی چاوی پاسەوانەکان چلۆنن. تەنیا سەرۆک خۆی دەزانێ. هی یەکیان شین شین و هی ئەوی تریان سەوز سەوز. ئەمانەی هەڵبژاردووە چونکە لای ئەو داهاتوو وەک ئەو دوو رەنگە گەش گەشە. سەرۆک باوەڕێکی سەیری بەسەرکەوتنی شۆڕش هەیە.\nخزمەتکارەکان بەپەلە دێن و دەچن و هەوڵدەدەن مێزەکە هیچ شتێک کەم نەهێنێ. یەکیان ئەوەندە بەپەلە و پڕ لە سترێسە کە هەڵدەنگێوێ و بەزەحمەت خۆی دەگرێتەوە. شوکری خوا دەکا کەس ئاگای لێ نیە. سەرۆک پاروویەکی زل قووتدەدا و، دەڵێ:\nـ "ها ئەحە! هەواڵ،... هەواڵی دەرەوە،... وەزع چۆنە؟"\nدەنگی دەڵێی لەپشت پارووکەوە چاوشارکێ دەکا.\nـ "وەڵڵا قوربان چ عەرز کەم،... ژیان خۆشە، لەوکاتەوەی زاڵممان راوناوە و سێبەری نگریسی بەسەر نیشتمانەوە نەماوە، خەڵک هەر زۆر مورتاحن، لەوە باشتر نابێ. هەڵبەت کەمێک عەرەبانەکانی شەقام زیادیان کردووە. ئەمرم دەرکردووە کۆیان بکەنەوە. شارستانیەت خۆ ئاوا نابێ، خەڵک دەبێ فێر بن!"\nـ "هەتیو تۆ زۆر کەری! کۆکردنەوەی چی و تەڕەماشی چی، لێیان گەڕێ با بۆخۆیان لەهەر شوێنێکدا ویستیان و پێیان خۆش بوو راوەستن و، کاسبی بکەن. وەڵاهی سەیرە! ئەو خەڵکەی ئێمە بە هیچ شتێک چاویان تێر نابێ و وازناهێنن. ئەی تۆ خولە! خەبەری جەبهە؟"\nخولە، کە چاوەڕوانی نەدەکرد ئەوەندە زوو رووی سەرۆک لەو بکا، بەپەلە پارووەکەی قووتدا، قومێک دۆی ترشی بەسەردا کرد و پاش دەنگ سافکردن، گوتی:\nـ "چ عەیبی نیە، بە خۆشییەوە هەمیشە لە پیشڕەویداین، تەنانەت لەو شوێنانەی وا لە پێشڕەویدا نین، دوژمنیان لە قوڕ چەقاندووە و خەساندوویانن. بە کورتی هیچ مەترسییەک لەئارادا نیە. تەنیا،... تەنیا یەک شت نەبێ، ئەویش ئەوەیکە گەنجەکان فێربوون رادەکەن،... لە نیشتمان رادەکەن،... هەربۆیە کەمێک کێشەی نەفەرمان هەیە."\nسەرۆک کتوپڕ دەست دەکا بە پێکەنین. لە کاتێکدا وردە خواردن لەدەمی دەردەپەڕنە دەرەوە، دەڵێ:\nـ "وەک پاس،... هه هە هە...، هەروەک چۆن پاس نەفەری کەمە،... گردەکە، گردەکە، گردەکە، دەی یاڵلا سەرکەون، هە هە هە،... بە خوا تۆیش کەری خولە، رێک لە ئەحە دەچی. دەزانی رێگا چارە چییە؟ (لێرەدا روو لە ئەحە دەکا). خێرا ئەمر دەرکە کە دەبێ عەرەبانەکان بی پێچنەوە، زۆر خێرا. هە هە هە،... (روودەکاتەوە خولە)، ئەوسا سەربازمان زۆر دەبێتەوە. پارەی مانگانەکەیشیان کەمێک بۆ زیاد بکەن، بیکەن بە پێنج سەد، بەڵام رێک لە بەردەمی پاسەکاندا بیاندەنێ، کاتێک سواردەبن و دەبێ بڕۆن بۆ جەبهە. نەکا خەڵەتابێتن و زووتر بیاندەنێ!... ئەگینا رادەکەن!"\nخولە و ئەحە پێکەوە دەلێن:\nـ "بەڵێ قوربان،... بێگومان!"\nئەوسا سەرۆک دەنگ هەڵدەبڕێ:\nـ "سبەی هەرچی دۆلارە دەیکشێننەوە لە بازاڕی دۆلارەکە و چەند رۆژێک رادەوەستن، ئەوسا تێی دەهاونەوە. لەبیرتان نەچێ! پارەمان دەوێ پارە، خێر خێر،..."\nهاوڕێیان قاتەکانیان لێ تێکچووە. نازانن سەرۆک لە چەندەمیاندایە. یاخود چەندەمیان لە سکی سەرۆکدایە. نانەکان هەمیشە پاش ماوەیەک دەنیشنە سەر یەک و هەربۆیە لێککردنەوەیان زەحمەتە. بەڵام لەیەک شت دڵنیان، ئەویش ئەوەیکە سەرۆک هێشتا تێری نەخواردووە. پەرداخە دۆکە شاهیدە. چونکە گەر دەستی بۆبرد مانای ئەوەیە ئیتر تێری خواردووە.\nدەرەوە هاوینێکی گەرمە. ئێرکۆندیشنەکان ژوورەکەیان کردووە بە ناوەڕاستی بەهار. دەنگی تڕەتڕی ماتۆڕە کارەباییەکان دۆڵەکەی ئەودیویان پڕکردووە، ئەو دەنگەی وا ناگاتە ئێرە. سەرۆک بە هاوینی نیشتمان ئاشنایە، دەزانێ دەرەوە چ دۆزەخێکە.\nـ "رەحە تۆ دەڵێی چی؟ هە هە هە،... دەزانی دەرەوە دەڵێی جەهەننەمە،... هە هە هە،... راستی باسی کارەبا، وەزع چۆنە؟"\nرەحە، کە وەک داری گەیەنێری کارەبا درێژ و رەقە، دەلێ:\nـ "بەخۆشییەوە ئەمساڵ زۆربەی شوێنەکانی نیشتمانمان خستووەتە ژێر پلانی کارەباوە،... تەنیا ئەوەندەی نەبێ کە ئەمساڵ کەمێک رادەی زەردوویی چووەتە سەرەوە. پێرێ وەزیری تەندرووستی ئەم راپۆرتەی لە خەستەخانەکانەوە پێگەیشتووە."\nـ "ناڵێم، بەخوا ئەو خەڵکەی ئێمە سەیرن!... دەی کاتێ کارەبا نیە دەبێ پەڕۆ تەڕ کەن و جەستەی منداڵ و ساواکانیان لێوە بپێچن. شۆڕش ئەمەیە ئیتر. ئەی لەبیرتان نیە کە کاتی خۆی لە بێ ئاویدا پەڕۆ و دەسماڵەکانی دەوری ملمان تەڕ دەکردن و بەوە چکە چکە ئاومان دەخواردەوە و، لێوەکانمان پێ تەڕدەکردن! ئەویش لە جەبهەدا... بەخوا خەڵکێکێ گێل و نەزان و سپڵەمان هەیە!... حەک! کاکە خۆ من پێم ناکرێ کۆڵان بە کۆڵان و خانوو بە خانوو بگەڕێم و نەسیحەت و ئامۆژگارییان بکەم،... دەکرێ!... ئادەی،... هەی تۆ،... رژدە! لە سبەیەوە لە سەر تەلەفزیۆن و رادیۆ باسی ئەمە دەکەی. فیلمێکیش لەسەر کاتی خۆی ئێمە بڵاو بکەوە، کاتێک ئاومان نەبوو و تەنیا بە ئیرادە لە دژی دوژمن دەجەنگاین."\nجەماعەت لەمێژە تەواو بوون. خۆیان بە خواردنەوەکانیەوە دەخافڵێنن. سەرۆک زۆر دوواتر تەواودەبێ. وەک هەمیشە. لە دووای ئەوەی پەنجەکانی دەلێسێتەوە، سەرئەنجام دەست دەبا بۆ دۆ ترشەکەی بەردەمی. لێوانێکی گەورەی نزیک یەک لیتر. جەماعەت ئاهێکیان وەبەردێتەوە. یەک جێ هەڵیدەدا. پاشان قرقێنەیەکی درێژخایەن کە لەگەڵ خۆی بۆنی هەموو ئەو خواردنانە دێنێ وا لە نێو سکیدان،... بەتایبەت دیسان پیاز. ئەوسا مەسینەیەک و تەشتێکی قووڵی بچوک و سابوونێکی بۆنخۆش لە گەڵ خاولییەکی گوڵ گوڵیی جوان دێنن. سەرۆک دەستەکانی دەشوا. پاڵدەداتەوە و دەست بە سکیدا دێنێ و سەیرێکی ئەمبەراوبەری و دەوری مێزەکە دەکا. هاوڕێیان بێ ئۆقرە چاوەڕوانن. سەرۆک دەزانێ حەزیان لە چایی و لە جگەرەو پاشان خەوە. لە چاو و لە حاڵەتی ملیان دەڕوانێ. پێی سەیرە کە چلۆن بەمانەوە و لەگەڵ ئەمانە تا ئێرەی هێناوە. بەڵام نا، بە خۆی دەڵێ نابێ پێی سەیر بێ. لای سەرۆک، مێژوو رەوتێکە خاوەنی لۆژیک و مەنتیقی خۆی، رەوتێک کە بەو رێگایەیدا کە دەبێ بڕوا دەڕوا، سەرەڕای ئەوەی کێی لە گەڵدا بێ و چلۆن لە گەڵیدا بێ.\nسەرۆک کاتێک هەڵدەستێ، لەبەر خۆیەوە سوپاسی مێژوو دەکا، سوپاسی هاوڕێ لەمێژینەکەی. لە کاتێکدا هاوڕێیان بەرەو ژووری خواردنەوەی چایی دەچن، ئەو وەک هەمیشە بادەداتەوە و خۆی بە ژوورە تایبەتییەکەی خۆیدا دەکا. بۆ خۆپاراستن لە ترشانی گەدە، ئەو هەمیشە لە دووای خەو، چایی دەخواتەوە.\nلەو کەين و بەينەدا بوو، له پڕێکدا درگای ژوورەکەی دوکتور کراوه. مام ڕەسووڵ که لەپێش درگاکه ڕاوێستا بوو، تخێل بوو. به ئاستەم نووزەيەکی لێوه ھات. فاتێ بێوه ژن ھاواری دەکرد و لاڕوومەتی خۆيی دەڕنی.


نەوتی کەرکوک چی لێدێت؟ چۆن دەفرۆشرێت؟ داھاتەکەی بۆ کێیە؟\nچوار شەممە, 11 تشرینی دووەم 2015 10:44\nیەکێک لە دۆسییە ئاڵۆزەکانی نێوان حکومەتی ھەرێمی کوردستان و حکومەتی ناوەندی نەوتی پارێزگای کەرکوکە، چەندین ناکۆکی لەسەر پرسی نەوتی کەرکوک لە نێوان حکومەتی ھەرێمی کوردستان و حکومەتی ناوەندیدا ھەیە.\nکێشەکانیش بریتین لە بەڕێوەبردنی نەوتی کەرکوک، داھاتی نەوتەکە، میکانیزمی بەکارھێنانی داھات و پشکی پارێزگاکە، موچەو بودجەی پارێزگای کەرکوک.\nماوەی دوو مانگە، بە کۆکردنەوەی زانیاری، سەردانی مەیدانی، سەرقاڵی لێکۆڵینەوەم لە نەوتی کەرکوک.\nچەندین پرسیار لەلام گەڵاڵە بوو، نەوتی کەرکوک چەندە؟ کێ دەیفرۆشێت؟ چۆن دەفرۆشرێت و پارەکەی بۆ کێ و کوێ دەچێت؟\nھەردوو مانگی نۆ و دە(ئەیلول و تشرینی یەکەم) وەک نمونە وەرگیراوە، بۆ گەیشتن بە ئەنجامێکی ورد.\nلە ئەنجامدا گەیشتمە وەڵامی پێویست بۆ پرسیارەکان.\nپێش دەستپێکی شەڕی داعش، کۆمپانیای نەوتی باکور سەرپەرشتی پرۆسەی دەرھێنانی نەوتی کەرکوکی دەکرد، ئاستی بەرھەمی نەوت رۆژانە نزیک دەبوویەوە لە ٥٠٠ ھەزار بەرمیل.\nلەگەڵ ھاتنی رێکخراوی تیرۆرستی داعش بۆ ناوچەکە و ئەنجامدانی شەڕو تیرۆر، پێنج کێڵگەی سەرەکی لەدەستی کۆمپانیای نەوتی باکوردا مانەوە، ئەوانیش: بابەگوڕگوڕ، جەمبور، خەباز، ئاڤاناو بای حەسەن.\nئاستی بەرھەمی رۆژانەیان بەم شێوەبوو\n٩٧ ھەزار بەرمیلی رۆژانە لە بابەگوڕ گوڕ.\n٤٢ ھەزار بەرمیلی رۆژانە لە جەمبور .\n٢٦ ھەزار بەرمیلی رۆژانە لە خەباز.\nبای حەسەن ١٧٠ ھەزار بەرمیلی رۆژانە\nئاڤان ٩٠ ھەزار بەرمیلی رۆژانە\nکۆی گشتی: ٤٢٥ ھەزار بەرمیلی رۆژانە، دەکرێت تا ١٥ ھەزار بەرمیل کورتبکات.\nپاش دەستپێکی شەڕی داعش و جێگیربوونی پێشمەرگە، لە بەرەبەیانێکدا لیوای یەکی نەوت و گاز(سەر بە پارتی دیموکراتن)، دەستیانگرت بەسەر کێڵگە نەوتییەکانی ئاڤاناو بای حەسەن، کەبەرھەمی رۆژانەی ھەردوو کێڵگە ئەوکات ٢٦٠ ھەزار بەرمیل بوو، ئیدارەی کێڵگەکانیش لە کۆمپانیای نەوتی باکور وەرگیرایەوەو خرایە ژێر دەستی کۆمپانیای کار، داھات و ئیدارەدانی ئەم دوو کێڵگە کەوتە دەست وەزارەتی سامانە سروشتییەکان و کۆمپانیای کار.\nلەو کاتە بەدواوە بەرێوەبردن و ئیدارەدانی نەوتی کەرکوک، بەشە زۆرەکەی کەوتە دەست کۆمپانیای کارو و بەشەکەی دیکەش کەوتە دەست کۆمپانیای نەوتی باکور، بەپێی گفتوگۆو بەداواداچونەکانی ئێمەو وتەی خۆیان نە پارێزگارو نە ئەنجومەنی پارێزگای کەرکوک، ھیچ زانیارییەکیان لەسەر بەرھەمی ئەو کێڵگە نەوتییانەی ئاڤاناو بای حەسەن نییە، کە لەدەست کۆمپانیای کاردان، بەڵام شارەزایانی بواری نەوت لە کەرکوک، وتیان" پێش ھاتنی پۆلیسی نەوت و گاز و کۆمپانیای کار، ئاستی بەرھەمی رۆژانەی ئەو دوو کێڵگە ٢٦٠ ھەزار بەرمیلی بووە، ھیچ ھۆکارێک نییە بۆ کەمبوونەوەی و ئەگەر وەبەرھێنانیشی تێدا کرابێت زیاتر بووە".\nئەم نەوتە زۆرە چی لێدێت؟\nئاستی بەرھەمی کێڵگە نەوتییەکانی کەرکوک لە نێوان ٤١٠ ھەزار بەرمیلی رۆژانە بۆ ٤٢٥ ھەزار بەرمیلە.\nئەگەر مانگی نۆ و دەی ئەم ساڵ وەربگرین دەگەینە ئەنجام.\nلە مانگی نۆدا، ٣٠٠ ھەزار بەرمیل نەوتی کەرکوک چووتە بۆری ھەرێمی کوردستانەوە، ١٥٠ ھەزار بەرمیلی کۆمپانیای نەوتی باکور لە کێڵگە نەوتییەکانی جەمبور بابەگوڕگوڕ و خەبازەوە دابینکراوە، ١٥٠ ھەزار بەرمیل نەوتی دیکە لە کێڵگەکانی ئاڤاناو بای حەسەنەوە دابینکراکراوە، کە کۆمپانیای کار سەرپەرشتی دەکاتء ئەو بەشەی دیکەشی بە تانکەر فرۆشراوە.\nلەمانگی دەدا، تێکڕای ئەو نەوتەی کۆمپانیای نەوتی باکور رادەستی حکومەتی ھەرێمی کوردووە، رۆژانە ١٧٣ ھەزار بەرمیل بووە، تێکڕای ئەو نەوتەش لە کێلگەکانی ئاڤاناو بای حەسەنی کەرکوک وەرگیراوە ١٥٠ ھەزار بەرمیل بووە.\nبەگشتی تەنیا ئەو نەوتەی پارێزگای کەرکوک کە لە دوومانگی رابردوودا بەبۆری ھەناردەکراوەو لە ھەر پێنج کێڵگە سەرەکییەکەی کەرکوک بەرھەمھاتووە ١٨ ملیۆن و ٦٩٠ ھەزار بەرمیل بووە، کە ٥٠% نەوتی ھەناردەکراو و فرۆشراوی حکومەتی ھەرێمە لە رێگای بۆریەوە، ئەگەر پاش تێچوونی حەقی گواستنەوەو خەزانکردن و دابەزاندنی نرخ بەھۆی ئەوەی ھەرێمی کوردستان دەوڵەت نییە، بەرمیلێک نەوت بە ٣٥ دۆلار ئەژمار بکرێت ئەوا داھاتەکەی دەکاتە ٦٥٤ ملیۆن دۆلار.\nئەمە جگە لە داھاتی ئەو نەوتەی دیکە کە لە ئاڤاناو بای حەسەن بەھەمدێتء بە تانکەر دەڕوات، چونکە پێش ھاتنی کۆمپانیای کار بۆ ئەو کێڵگانە ئاستی بەرھەمی کێڵگەکان ٢٦٠ ھەزار بەرمیل بووەو ئێستا تەنیا ١٥٠ ھەزاری بە بۆری دەڕوات.\nئەگەر ئەژماکردنی نەوتی کەرکوک بە گشتی(تانکەرو بۆری) و مانگانەش بیکەین:\nئەم ٤١٠ ھەزار بەرمیل نەوتە، نرخی یەک بەرمیلی بە ٣٥ دۆلار ئەژمارکرابێت، ئەوا پارەی وەدەستھاتووی مانگانە ٤٣٠ ملیۆن دۆلار دەکات.\nلەم پارە زۆرە کە لە دوومانگی رابردوودا بەدواداچونمان بۆ کردو\nبەپێی راپۆرتی کۆمپانیای سۆمۆو وەزارەتی سامانە سروشتییەکانیش، یەک بەرمیل نەوتی کەرکوک نەدراوەتە حکومەتی عێراقی و کۆمپانیای سۆمۆ، یەک دۆلاریش بۆ پارێزگای کەرکوک خەرجنەکراوە، چونکە بە سەدان پرۆژەی کەرکوک لەبەر بێ پارەی وەستاوەو حکومەتی عێراقیش موچەی پارێزگاکە دابیندەکات نەک ھەرێکی کوردستان، ئەی کەواتە ئەم پارە کوا؟\n٨٣٠ ملیۆن دۆلارەکەی کەرکوک کوا؟\nئەگەر ئەم پارەیە بۆ موچەی خەڵکی ھەرێمی کوردستان خەرجکرابێت، رەنگە کەمێک ئەھوەن تر بێت، بەڵام بۆ موچەش نەبووە، چونکە پێشتر وتمان داھاتی مانگانەی نەوتەکە ٤٣٠ملیۆن دۆلارە، بەڵام ئەوەی لە مانگی نۆدا وەزارەتی سامانە سروشتییەکان داویەتییە وەزارەتی دارایی، وەک داھاتی نەوتی ھەموو کوردستان بۆ موچە تەنیا ٤٠٨ ملیۆن دۆلارە، کە پارەی ٣٤٠ ھەزار بەرمیل نەوتی رۆژانەبووە بۆ تێکڕای مانگەکە، ئەویش ھی کێڵگە نەوتییەکانی تەق تەق و خورمەڵەو و شێخان و تاوگێییە و کێڵگەکانی دیکەی سلێمانی و ھەولێرو دھۆکە، کە زیاتر لە ٦٠٠ ھەزار بەرمیلی رۆژانە بەرھەمیانە نەک ٣٤٠ ھەزار بەرمیل!!!\nمانگی نۆ وەک پێوەر وەربگرین ، لەلایەک ٢٦٠ ھەزار بەرمیل نەوتی کێڵگەکانی دیکەی کوردستان جگە لە کەرکوک ناڕونەو لایەکیش ٤١٠ ھەزار بەرمیل نەوتی کەرکوک دیارنییە!!!\nگرفتی حکومەتی ناوەند و ھەرێم..\nئێستا حکومەتی عێراق نەوتی کەرکوک بە ھی خۆی دەزانێتء بەھەرێمی کوردستان دەڵێت: ١٧% خەرجی عێراق پاش دەرھێنانی خەرجییە سەروەرییەکان وەربگرە بەمەرجێک ٣٠٠ ھەزار بەرمیل نەوتی کەرکوکم بۆ رەوانە بکە لەگەڵ ٢٥٠ ھەزار بەرمیل نەوتی کێڵگەکانی دیکەی ھەرێمی کوردستان.\nئەگەر بودجەکە بە وردی بخوێندرێتەوە، ھەرێمی کوردستان لە باشترین حاڵدا ٥٥٠ ھەزار بەرمیلەکەش وەک خۆی رەوانە بکات ٦٥٠ ملیار دینار زیاتر وەرناگرێت، چونکە ١٧% پاش دەرھێنانی خەرجی سیادی و حاکیمەو دانەوەی قەرزەکانی عێراقە، ئەوەی ھەیە لە واقعدا ھەرێمی کوردستان ١١% فرۆشتنی نزیکەی ٣ ملیۆن و ٩٠٠ ھەزار بەرمیل وەردەگرێت کە ٧ ملیار دۆلار دەکات بۆ ھەر مانگێک نزیکەی ٦٥٠ ملیار دینار دەکات پشکی ھەرێم، بەمەش ھەرێمی کوردستان ناتوانێت تەنیا موچەش دابین بکات، کە ٨١٦ ملیار دیناری پێویستە.\nئەو کات ھەرێمی کوردستان دیسانەوە خۆی سەربەخۆ نەوتی کەرکوک و ھەرێمی کوردستانیش دەفرۆشێت، بەمەش ناکۆکیییەکان قوڵتر دەبێتەوە بە تایبەت لەسەر نەوتی کەرکوک.\nحکومەتی عێراق سێ بژاردە دەکەوێتە بەردەمی\nیەکەم: رێگریکردن لە فرۆشتنی نەوتی کەرکوک، پێموانییە بتوانێت ئەم رێگرییە بکات بەبێ رەزامەندی پارێزگاری کەرکوک.\nدووەم: بڕینی بەشە بودجەی کەرکوک، ھەرچەندە بارگرانی لە سەر ھەرێمی کوردستان و کەرکوک دورستدەبێت، بەڵام لە رووی سیاسییەوە خزمەتی گەورە بە کورد دەکات، بۆیە حکومەتی عێراق ئەمەش ناکات.\nسێییەم: پەنابردن بۆ دادگا، پێموایە ئەم رێگا دەگرێتەبەر.\nئێستا گرفتەکە ئەمەیە..\nسەلماندمان مانگانە بایی ٤٣٠ ملیۆن دۆلار نەوت لە کەرکوک بەرھەمدێت و ھیچ بڕێکی ئەم نەوتە ئێستا نادرێتە حکومەتی عێراق، یەک دۆلاریش بۆ کەرکوک و کەرکووکییەکان خەرجناکرێتء ئەم پارەش بۆ موچەی فەرمانبەرانی ھەرێمی کوردستان خەرجنەکراوە، ئەی کەواتە بۆ کێ بووەو کێ بەرپرسە؟\nپارێزگاری کەرکوک، ئەنجومەنی پارێزگاش، دەڵێن: چی دیکە قبوڵ ناکەین ئەم غەدرە لە کەرکوک و کەرکوکییەکان بکرێت.\nئایا بەم شێوەیە کەرکوک دەگەڕێنینەوە سەر ھەرێمی کوردستان، نەوتەکەیان ھەمووی ببەین و دینارێکیان پێ نەدەین؟


بانگەشەیەكی “حدك”و “كۆمەڵەی شۆڕشگێڕ” بەدرۆ دەكەوێتەوە – زاگرۆس پۆست\nماڵەوە / سیاسی / بانگەشەیەكی “حدك”و “كۆمەڵەی شۆڕشگێڕ” بەدرۆ دەكەوێتەوە\nپێنج شه‌ممه 23 ته‌مموز 2015\tسیاسی, کوردستان, هەواڵ 1,083 جار خوێنراوه‌ته‌وه\nلە رۆژانی رابردوو و پاش كۆتایی كۆنفرانسی ساڵانەی شۆرانی رێكخراوی ئەنترناسیۆنال سوسالیست هەر یەك لە حدك و حیزبی كۆمەڵەی ئێران لە میدیاكانی خۆیان بانگەشەیە ئەوەیان بڵاوكردەوە كە لەو رێكخراوەدا وەك ئەندامی هەمیشەیی وەرگیراون.\nلەمبارەیەوە چاودێرێكی سیاسی لە رۆژهەڵاتی كوردستان بە زاگرۆس پۆستی راگەیاند: بانگەشەی ئەو دوو حیزبە دوورە لە راستییەوە‌و هیچ حیزبێكی رۆژهەڵاتی كوردستان نەبووەتە ئەندام لە شۆرای ئەنترناسیۆنال سوسیالیست.\nبەپێی زانیارییەكانی زاگرۆسپۆست‌و بە  پێی به‌ڵگه‌كانی سه‌ر ماڵپه‌ڕی رێكخراوی ئەنترناسیۆنال سوسیالیست و هەروەها لێدانه‌وانه‌كانی ئاره‌ش ساڵح نوێنه‌رحدكا له ئه‌مریكا ئه‌و هه‌واڵانه دورن له راستییه‌وه.\nسەرچاوەكە وتیشی: بۆ وه‌بیرهێنانه‌وه ئه‌وه‌شم بڵیم كه ساڵی 2012 سكرتێری یه‌كێك له‌و دو حزبه دیسان راگه‌یاندن كه حزبه‌كه‌یان وه‌كوو ئه‌ندام له‌و رێكخراوه وه‌رگیراوه، كه‌چی دواتر ده‌ركه‌وت وانییه و ئه‌وه دیسان ئه‌مساڵیش هه‌مان ئیده‌عایان كرد!\nبەپێی لیستی ئه‌ندامان ته‌واو، ئه‌ندامانی راوێژکار و ئه‌ندامانی چاو دێر له رێکخروی ئه‌نترناسیونال سۆسیالیست: له به‌شی ئێران حیزبی دێموکراتی کوردستانی ئێران ئه‌ندامی راوێژکار و هه‌ر کام له کۆمه‌ڵه‌ی زه‌حمتکێشانی کوردستان‌و کۆمه‌ڵه‌ی شۆرشگێری زەحمەتكێشانی کوردستانی ئێران ئه‌ندامی چاو دێرن.\nته‌نیا ئه‌ندامی ره‌سمی ئه‌م رێکخراوه له حیزبه کوردێکان یه‌کێتی نیشتمانییه.\nبۆ زانیاریی زیاتر لەسەر ماڵپەڕی رێكخراوی ئەنترناسیۆنال سوسالیست لێرە كلیك بكە.


ئەمریکا دەمێنێتەوە یان دەکشێتەوە؟\n2021-07-17 17:23 105 جار بینراوە کۆمێنت\nدوای کشانەوەی بەشی زۆری هێزەکانی ئەمەریکا لە ئەفغانستان، کە چاوەڕوان دەکرێت لە (11س ئه‌یلول/ سێپته‌مبه‌ری 2021) پرۆسەکە تەواو بێت، چەندین پرسیار گەڵاڵە بوون، بۆ نموونە: ئایا كاری له‌پێشینه‌ی ئیداری بایدن گرنگیدانە بەڕۆژهەڵاتی ناوەڕاست؟ ئایا رۆژهەڵاتی ناوەڕاست هەمان پێگەی جارانی ماوە لای ئەمەریکا؟ ئایا چارەنووسی عیراق هاوشێوەی ئەفغانستان دەبێت؟ ئەگەر هێزەکانی ئەمەریکا لە عیراق بکشێنەوە، ئایا لەهەرێمی کوردستانیش دەکشێنەوە؟ ئایا هەرێمی کوردستان خۆی ئامادەکردووە بۆ سیناریۆو ئەگەرەکان؟ ئایا چارەنووسمان چی دەبێت لەکاتی کشانەوە یان مانەوەی هێزەکانی ئەمەریکا؟ ئەمانەو چەندین پرسیاری دیكه پێویستە لەخۆمان بکەین تاکو خۆمان بۆ هەموو ئەگەرو سیناریۆکان ئامادە بکەین.\n1. سیناریۆی کشانەوەی هێزەکانی ئەمەریکا لە عیراق هاوشێوەی ئەفغانستان.\n2. سیناریۆی مانەوەی هێزەکانی ئەمەریکا لە عیراق.\n3. سیناریۆی مانەوە هێزەکانی ئەمەریکا لەهەرێمی کوردستان و کشانەوەیان لەناوەڕاست و خوارووی عیراق.\nلێرە دەبێت ئەو راستییە بزانین کەوا پێگەی جیۆپولەتیکی عیراق و ئەفغانستان جیاوازن، بۆیە سیناریۆی یەکەم جێبەجێ ناکرێت، بەڵام سەرکردایەتی کوردستان پێویستە بۆ سیناریۆی دووەم و سێهەم خۆیان ئاماده بکەن و گرەنتی پاراستنی خاک و خەڵکی هەرێمی کوردستان لە ئەمەریکییەکان وەربگرن (بەشێوەیەکی نووسراوی دیکیۆمێنتکراو، لەم چوارچێوەیەدا بڕیارە (مستەفا کازمی) سەرۆک وەزیرانی عیراق سەردانی واشنتن بکات و لەڕێکەوتی (26ی ئه‌م مانگه) لەکۆشکی سپی لەگەڵ (جۆ بایدن) کۆببێتەوەو گەڕێکی دیكه‌ی دانووستان و گفتوگۆی ستراتیژیی نێوان (ئەمەریکا و عیراق) بەڕێوەبچێت، ئەم گەڕەی دانووستان لەکاتێکدایە، کەوا بڕیارە دوای دوو مانگ و نیوی دیكه هەڵبژاردنی پەرلەمانی عیراق بەڕێوەبچێت، (ئەگەر دوانەخرێت) ئەمەریکا بڕیاری داوە بڕی (10) ملیۆن دۆلار هاوکاری پڕۆسەی هەڵبژاردنی پەرلەمانی عیراق بکات بۆئەوەی بە شێوەیەکی پاک و بێگەرد بەڕێوەبچێت، لەم گەڕەی دانوستاندا (حکومەتی کازمی) لەبەردەم دوو داواکاری سەخت و دژوارە لەلایەن (ئەمەریکاو ئێران)، بەجۆرێک ئەمەریکا داوای چارەسەرکردنی کێشەی میلیشیاکانی نزیك لە ئێران لە کازمی دەکات، بەتایبەت ئەو ملیشیایانەی کە بە "وەلائی" ناسراون، چونکە بەهۆی هێرشە مووشەکی و درۆنییەکانیانەوە بەردەوام هەڕەشەی جددی دەکەنە سەر بەرژەوەندییە دیپلۆماتی و سەربازییەکانی ئەمەریکا، لەبەرامبەردا میلیشیاکانی نزیك لە ئێران داوا لە کازمی دەکەن بڕیاری رۆژی (2020/1/5)ی پەرلەمانی عیراق جێبەجێ بکات، کە تایبەتە بەوەدەرنانی هێزەکانی ئەمەریکاو هاوپەیمانان، مەبەستیان ئەو بڕیارەی پەرلەمانی عیراقە کە شیعەکان دوای دوو رۆژ لە کوژرانی (قاسم سولەیمانی و ئەبومەهدی موهەندس) لەژێر فشاری شەقامی شیعەی "وەلائی" عیراق و ئێران، (بێ بەشداریکردنی کوردو سوننە) دەریانکرد، بەواتایەکی دیكه حکومەتی کازمی کەوتووه‌تە نێوان بەرداشی ئەمەریکاو ئێران، چونکە لەلایەک ئەمەریکا داوای لێ دەکات چارەسەری کێشەی میلیشیا چەکدارەکان بکات و بیانخاتە ژێر چەتری سوپای عیراق، لەلایەکی دیكه میلیشیاکان داوا لە کازمی دەکەن بڕیاری پەرلەمان جێەجێ بکات و هێزەکانی ئەمەریکا لە عیراق دەربکات، حکومەتی کازمیش ناتوانێت هیچ یەکێک لەم دوو داواکارییە جێبەجێ بکات، چونکە نە دەتوانێت رووبەڕووی میلیشاکان بێتەوە، کە "بەردەوام هەڕەشەی گوێ بڕینی لێدەکەن" نە دەشتوانێت دەستبەرداری ئەمەریکا بێت، چونکە عیراق خاوەنی ژێرخانێکی تۆکمە نییە لەبوارەکانی (سیاسی و ئابووری و سەربازی و ئەمنی) تاکو بتوانێت دوای کشانەوەی هێزەکانی ئەمەریکا خۆی لەبەردەم هەڕەشەکانی داعش و گروپەکانی حەشدی شەعبی رابگرێت، بەڵام ئاماژەکان ئەوەمان پێ دەڵێن کەوا ئیدارەی (بایدن) زیاتر لەحکومەتی ئێران موڕاعاتی حکومەتی کازمی دەکات، بەڵگەش بۆ ئەمە دوای هێرشی درۆن و مووشەکی سەر فڕۆکەخانەی هەولێر، ئەمه‌ریکا وەڵامی میلیشاکانی سەر بە ئێرانی دایەوە لەناو خاکی سوریاو سەر سنووری نێوان عیراق و سوریا، بەمەبەستی دوورخستنەوەی گۆڕەپانی عیراق لەململانێی راستەوخۆی لەگەڵ ئێران، ئەمەش وەک رەچاوکردن و رێزگرتن لەسەروەری عیراق و دوورخستنەوەی کێشەو ئاڵۆزیی لەگۆڕەپانی عیراق لەقەڵەم درا.\nلەبەرامبەردا لەوە ناچێت ئێران وەک پێویست موڕاعاتی حکومەتی کازمی بکات، چونکە هیچ جۆرە بەرەوپێشچوونێک لەگەڵ ئیدارەی (نوێی بایدن) رووینەداوە لەبارەی رێكکەوتنی ئەتۆمی و سووکردنی سزاکانی سەر ئێران، ئەمەش وا لە ئێران دەکات، لەڕێگای میلشیاکانەوە فشار بکاتە سەر ئەمەریکا بۆ هەڵگرتنی سزا ئابوورییەکان و گەڕانەوەی بۆ رێکكەوتنی (5+1)، بەم جۆرە دەتوانین بڵێن کەوا پرسی ئەتۆمی ئێران کاریگەریی راستەوخۆی لەسەر سەقامگیری عیراق هه‌یه.\nلەکۆتاییدا پێموایە لەم گەڕەی دانووستانی (ئەمەریکا و عیراق) خشتەیەکی درێژخایەن دادەنرێت بۆ کشانەوەی هێزەکانی ئەمەریکا بە سێ قۆناغ، ئەم قۆناغبەندییەش چەند ساڵێک دەخایەنێت، كه تا کۆتایی ئیدارەی بایدن ئەمەریکا لە عیراق دەمێنێتەوە، ئەویش بەمەبەستی ریشەکێشکردنی مەترسی داعش و رێگریکردن لەدووبارە سەرهەڵدانەوەی تیرۆر، چونکە بایدن نایەوێت هەمان هەڵەی ئۆمابا دووبارەبکاتەوە، (کاتێک کە هەموو هێزەکانی ئەمەریکای کشاندەوە لەساڵی 2011 ئەمەش بووە هۆی زەمینە خۆشکردن بۆ قاعیدەو داعش و رووداوی کارەساتبار بۆ عیراق و سوریا و ناوچەکە\n2021-05-20 11:56 110 جار بینراوە\n2021-05-16 15:51 96 جار بینراوە